text:
Фото:
Өфөлә Дәүләт һәм муниципаль хеҙмәттәр күрһәтеү буйынса күп функциялы үҙәк асылды
Фото:
28 июндә Өфөлә Дәүләт һәм муниципаль хеҙмәттәр күрһәтеү буйынса күп функциялы үҙәк асылды.
Күп функциялы үҙәк дәүләт һәм муниципаль хеҙмәттәр күрһәтеүгә граждандарҙан һәм юридик шәхестәрҙән документтарҙы «берҙәм тәҙрә» принцибы буйынса ҡабул итә.
Был үҙәктең төп маҡсаты — дәүләт һәм муниципаль хеҙмәттәр күрһәтеүҙең сифатын күтәреү, «берҙәм тәҙрә» принцибын ҡулланыу арҡаһында хеҙмәттәр алыу процедураһын ябайлаштырыу, халыҡ өсөн хеҙмәттәр алыу процесын уңайлаштырыу, уларҙың ваҡытын һәм аҡсаһын экономиялау, шулай уҡ дәүләт һәм муниципаль хеҙмәттәр күрһәтеүҙә аралашсылар хеҙмәте баҙарын, коррупцияны бөтөрөү.
БР Иҡтисади үҫеш министрлығының матбуғат хеҙмәтенән хәбәр итеүҙәренсә, Күп функциялы үҙәктә дөйөм алғанда 58 дәүләт хеҙмәте күрһәтеләсәк.
Республика биләмәһендә Стәрлетамаҡта, Күмертауҙа, Нефтекамала, Бәләбәйҙә һәм Октябрьскийҙа Үҙәктең филиалдарын асыу планлаштырыла.
Тәү сиратта был — социаль яҡлау өлкәһе, рөхсәт ҡағыҙҙары һәм лицензия биреү хеҙмәттәре. Күп функциялы үҙәктә, миҫал өсөн, күп балалы ғаиләләрҙең айырым категорияларына балаға айлыҡ пособие алыуға документтар әҙерләү кеүек хеҙмәт күрһәтелә. Ошонда уҡ ер участкаларының сиктәрен билдәләүгә бәйле документтар алыуға ғаризалар ҡабул ителә һәм документтар әҙерләнә, граждандар торлаҡҡа һәм коммуналь хеҙмәттәргә түләүгә субсидия юллай ала.
Күп функциялы үҙәккә тәүгеләр рәтендә Башҡортостан Президенты Рөстәм Хәмитов килде, ул Үҙәк эшмәкәрлеге менән танышып, күргәндәренән бик ҡәнәғәт ҡалды.
— Халыҡҡа бындай үҙәктәр кәрәк, сөнки бик уңайлы: килдең, заяка бирҙең дә бер айҙан кәрәкле документтарҙы ҡулыңа алдың. Башҡа бер ҡайҙа ла йөрөргә, аҙапланырға кәрәкмәй – был ысынлап та бик уңайлы, — тине Рөстәм Хәмитов.
Журналистарға Башҡортостандың иҡтисади үҫеш министры Евгений Маврин һөйләүенсә, халыҡҡа уңайлыраҡ булһын өсөн баш ҡаланың төньяҡ өлөшөндә һәм Сипайлово биҫтәһендә Күп функциялы үҙәктең офистары асыласаҡ. Әле уларға бина эҙләйҙәр.
— Техник яҡтан беҙ бындай үҙәктәр асыуға әҙер, — тип билдәләне министр.
Яңы Күпер урамында урынлашҡан Үҙәктең дөйөм майҙаны өс меңдән ашыу «квадратҡа» тиң. Операциялар залының майҙаны – яҡынса 950 квадрат метр. Шуныһы мөһим: Үҙәктә сират көтөү өсөн уңайлы урындар ҡаралған, балалар бүлмәһе, кафетерий һәм өҫкө кейемде тапшырыу бүлмәһе бар.
— Штатта 88 кеше. Операция залында әле 35 кеше эшләй. Йөкләнеш артыуына ҡарап, залдағы хеҙмәткәрҙәр иҫәбе 70-кә тиклем арттырыласаҡ, — тине Дәүләт һәм муниципаль хеҙмәттәр күрһәтеү буйынса күп функциялы үҙәктең директоры Руслан Усманов.
Клиенттарға уңайлы булһын өсөн Үҙәк иртәнге 8-ҙән киске 8-гә тиклем эшләйәсәк. Төшкө тәнәфес юҡ. Йәкшәмбе – ял көнө. Шул уҡ ваҡытта киске ваҡытҡа һәм шәмбегә айырым иғтибар биреләсәк. Сөнки тап ошо арала килеүселәр күбәйә.
Евгений Маврин һүҙҙәренсә, Дәүләт һәм муниципаль хеҙмәттәр күрһәтеү буйынса күп функциялы үҙәк көн һайын меңгә яҡын кешене хеҙмәтләндерә ала.
— 15 минут – сиратта тороуға, тағы 15 минут клиентты хеҙмәтләндереүгә китә. Был регламент ныҡлы контролдә тотоласаҡ, — тип һыҙыҡ өҫтөнә алды Евгений Маврин.


c: text/html

text:
Өфөлә уҙған ауыл хужалығы йәрминкәләрендә аграрийҙарҙың килеме 68,1 миллион һум тәшкил иткән Фото: Олег Яровиков
Өфөлә уҙған ауыл хужалығы йәрминкәләрендә аграрийҙарҙың килеме 68,1 миллион һум тәшкил иткән
Өфөлә уҙған ауыл хужалығы йәрминкәләрендә аграрийҙарҙың килеме 68,1 миллион һум тәшкил иткән Фото: Олег Яровиков
ӨФӨ, 2015 йыл, 28 октябрь. /«Башинформ» мәғлүмәт агентлығы, Ксения Калинина/.
24 һәм 25 октябрҙә Өфөлә уҙған ауыл хужалығы йәрминкәләрендә аграрийҙарҙың килеме 68,1 миллион һум тәшкил иткән. Улар ошо суммаға 26 тонна бал, 648,6 тонна картуф, 411,5 тонна йәшелсә, 144,9 тонна ит һәм 9,7 тонна ҡош ите һатҡан. 543, 2 мең һумлыҡ һөт продукцияһы һатылған.
Республика Ауыл хужалығы министрлығының матбуғат хеҙмәтендә хәбәр итеүҙәренсә, баш ҡалала 47 райондың ауыл хужалығы тауарҙары етештереүселәре өсөн 2020 сауҙа нөктәһе ойошторолған. Ял көндәрендә көҙгө йәрминкәләргә 30 меңдән ашыу кеше килгән.

robotstxt: allowed

filter: keep


text:
Өфөләрҙең күбеһе «аҡ» эш хаҡы ала – социологик һорау алыу
ӨФӨ, 2014 йыл, 11 декабрь. /«Башинформ» мәғлүмәт агентлығы, Артур Басиров/.
Өфөләрҙең 57 процентҡа яҡыны «аҡ» эш хаҡы ала, ә баш ҡалала йәшәүселәрҙең 27,6 проценты «һоро» хеҙмәт хаҡы түләүҙәре тураһында хәбәр итә. Социологик тикшереүҙәр Өфө хакимиәте заказы буйынса 18 йәштән өлкән 1,2 мең ҡала халҡы араһында уҙғарылған.
Өфө мэрияһының матбуғат хеҙмәте хәбәр итеүенсә, һуңғы өс йылда эш хаҡын «конвертта» алыусылар 4,3 процентҡа кәмегән, шул уҡ ваҡытта ошо һорауға ҡағылышы булмаған кешеләр һаны 7,9 процентҡа артҡан.


text:
Өфөлә ЮХХДИ-ның яңы етәксеһе тәғәйенләнде Фото: ҡала хакимиәте сайтынан
Өфөлә ЮХХДИ-ның яңы етәксеһе тәғәйенләнде
Өфөлә ЮХХДИ-ның яңы етәксеһе тәғәйенләнде Фото: ҡала хакимиәте сайтынан
ӨФӨ, 2015 йыл, 26 май. /«Башинформ» мәғлүмәт агентлығы, Әлим Фәйезов/.
Шишәмбе Өфө хакимиәтендәге сираттағы оператив кәңәшмәлә Рәсәй Эске эштәр министрлығының Өфө ҡалаһы буйынса идаралығы ЮХХДИ бүлегенең яңы етәксеһе билдәле булды. Был вазифаны полиция подполковнигы Илнур Садиҡов биләйәсәк.
Ҡала хакимиәтенең матбуғат хеҙмәтенән хәбәр итеүҙәренсә, Илнур Садиҡов 20 йыл эске эштәр органдарында эшләй. Хеҙмәт юлын юл-патруль хеҙмәте инспекторы булып башлай. Әлеге вазифаға тәғәйенләнгәнсе Эске эштәр министрлығының Башҡортостан Республикаһы буйынса ЮХХДИ идаралығының юл инспекцияһы бүлеген техник күҙәтеү, хәрәкәтте һәм техник күҙәтеүҙе ойоштороу бүлексәһе начальнигы — бүлек начальнигы урынбаҫары булып эшләгән.


text:
Халыҡты үҙебеҙҙә етештерелгән аҙыҡ-түлек менән тәьмин итеү – өҫтөнлөклө бурыс
Башҡортостан Республикаһының ауыл хужалығы министры Азат Йыһаншин төбәктә ауыл хужалығы производствоһын үҫтереүҙең өҫтөнлөклө бурыстары иҫәбендә халыҡты үҙебеҙҙә етештерелгән аҙыҡ-түлек продукттары менән тәьмин итеүҙе атаны.
Бөгөн Балтас районында үткән малсылыҡ тармағының эше йомғаҡтары буйынса республика семинар-кәңәшмәһендә министр ауыл хужалығы продукцияһы етештереү һөҙөмтәләренә анализ яһаны. Ул, хакимиәт башлыҡтары хәлдең асылына төшөнгән урындарҙа, ҡоролоҡҡа ҡарамаҫтан, реаль һөҙөмтәләр бар, тип билдәләне. Азат Йыһаншин, 4 ноябргә тиклем һәр район 2020 йылға тиклем тармаҡты үҫтереү стратегияһын эшләп алып килергә тейеш, тип һыҙыҡ өҫтөнә алды.
— Был инвестицияларҙы иҫәпкә алып, тормошҡа ашырырлыҡ реаль программа булырға тейеш, — тине министр.
Семинар-кәңәшмәлә тоҡомло малсылыҡтағы хәл, һыйыр малы иҫәбен кәметеү проблемалары, тулыһынса яһалма тороҡландырыуға күсеү мәсьәләләре ҡаралды.
Республика хужалыҡтарында малдарҙың ауырыуы һәм ветеринарҙар үткәргән эш тураһында БР Ветеринария идаралығы начальнигы урынбаҫары Баязит Ғәлимов һөйләне.
Көндөң икенсе яртыһында Балтас районы ауыл хужалығы предприятиеларына барып, семинарҙың ғәмәли өлөшө башланасаҡ.


text:
Туймазыла шәхси ярҙамсы хужалыҡтарҙың конкурсы үтәсәк
Туймазыла «Райондың иң яҡшы шәхси ярҙамсы хужалығы» конкурсы иғлан ителгән. Туймазы районы хакимиәтенән хәбәр итеүҙәренсә, был конкурс йыл һайын уҙғарыла. Уның маҡсаты – ауыл халҡының эш әүҙемлеген арттырыу, бәләкәй форма хужалыҡтары алып барыуҙың алдынғы тәжрибәләрен дөйөмләштереү һәм уларҙың артабанғы үҫеше.
Бөгөнгө көнгә Туймазы районында 22 меңдән ашыу шәхси ярҙамсы хужалыҡ иҫәпләнә, улар төбәктең иҡтисади үҫешендә әүҙем ҡатнаша. Райондың тулайым ауыл хужалығы продукцияһының дөйөм күләмендә шәхси сектор өлөшө 52 процент тәшкил итә.
Халыҡ районда иген культураларын, шәкәр сөгөлдөрөн, көнбағыш, асыҡ һәм ябыҡ ерҙә йәшелсәләр үҫтереү, шулай уҡ һөтсөлөк һәм ит малын, ҡош-ҡорт аҫрау менән шөғөлләнә.


text:
Фото:
Республика делегацияһы Рус география йәмғиәтенең беренсе фестивалендә ҡатнашты
Фото:
ӨФӨ, 2014 йыл, 7 ноябрь. /«Башинформ» мәғлүмәт агентлығы, Гөлсәсәк Ханнанова/.
Үткән көндәрҙә Мәскәүҙә, Үҙәк рәссамдар йортонда Рус география йәмғиәтенең I фестивале тамамланды. Ул 31 октябрҙән алып 6 ноябргә тиклем уҙҙы, унда Рәсәйҙең бөтә төбәктәренән ижади коллективтар ҡатнашты. Башҡортостандан республиканың Милли музейы делегацияһы, шулай уҡ Башҡорт дәүләт филармонияһының «Далан» фольклор-эстрада төркөмө булды.
Рус географияһы йәмғиәте Фестивалгә Рәсәй төбәктәренән иң сағыу иҫтәлекле нәмәләрҙе йыйырға тырышҡан. Бындай масштаблы сара Рәсәйҙең иң оло йәмәғәт ойошмаһының 170 йылға яҡын тарихында тәүге тапҡыр уҙғарылды. Фестивалде Рус география йәмғиәте Президенты, Рәсәй оборона министры Сергей Шойгу асты. Фестивалдең һәр көнө айырым темаға арналғайны: экспедицияларға, тикшеренеүҙәргә, тәбиғәтте һаҡлауға, фәнгә, Рус география йәмғиәте төбәктәренә һәм уҙаҡташтарына. Тематик көндәр ҡунаҡтары – билдәле сәйәхәтселәр, ғалимдар, фотографтар, авторҙар коллективтары һәм телетапшырыуҙар алып барыусылары төрлө-төрлө лекциялар һәм презентациялар уҙғарҙы. Рус география йәмғиәтенең төбәк бүлексәләре зонаһында фестивалгә килеүселәр илдең һәр 85 субъектында география һәм мәғариф өлкәһендәге, экспедиция эшендәге һәм йәмғиәт эшмәкәрлегендәге ҡаҙаныштары тураһында белә алды.
Башҡортостан экспозицияһы боронғо йыһаздар һәм халыҡ кәсептәре предметтары менән биҙәлгән башҡорт тирмәһендә ойошторолғайны. Экспозицияла республика оҫталары бөтә теләүселәр өсөн бәйләм-бәйләү, кейеҙ, мәрйендәр менән эш итеү буйынса оҫталыҡ кластары күрһәтте. Ә экспедиция көнөндә Башҡортостан Республикаһынан БР халыҡ артисы Артур Туҡтағолов етәкселегендә «Далан» төркөмө сығыш яһаны. Башҡорт дәүләт филармонияһы режиссеры, эстраданың художество еткәсеһе Илшат Фәхртдинов менән бергә артистар бер сәғәтлек концерт ҡуйҙы, республика милли мәҙәниәтенең бөтә үҙенсәлеген күрһәтте.


text:
Фото:
«Электрон сират» барлыҡҡа килде
Фото:
Росреестрҙың Башҡортостан Республикаһы буйынса идаралығы «электрон сират» системаһын индерҙе. Ул белдереү яһаусылар ағымын көйләргә һәм оптималләштерергә ярҙам итә. Был турала идаралыҡтағы брифингыла ведомство начальнигы Петр Галунов һөйләне.
— «Электрон сират» белдереү яһаусылар менән эште тәртипкә һалыуға етди өлөш индерә, — тине ул. – Беҙ хеҙмәтләндереүҙәребеҙ менән файҙаланыу уңайлыраҡ һәм тиҙерәк булһын өсөн мөмкин тиклем барыһын да эшләргә тырышабыҙ. Бындай яңылыҡтар Идаралыҡта сиратты һиҙелерлек кәметергә ярҙам итә.
Июндә Башҡортостанда был система тест режимында индерелде. Хәҙер хоҡуҡты теркәүгә документтар тапшырыу өсөн граждандар документтар ҡабул итеү-тапшырыу залында ҡуйылған терминал аша үҙ аллы заявка тултыра.
— Үҙеңдең шәхси мәғлүмәттәреңде, күсемһеҙ милек объекты адресын индерергә, кәрәкле операцияны һайларға һәм сират талонын баҫып сығарырға кәрәк, — тип аңлата документтарҙы ҡабул итеү-тапшырыу бүлеге начальнигы Алена Ханова. – Әгәр ниндәй ҙә булһа проблема тыуа ҡалһа, терминал менән йәнәштә администратор тора, ул консультация бирә йәки, әйтәйек, пенсионерҙарға заявка тултырырға ярҙам итә ала.
«Электрон сират» ҡабул итеүҙә һәр белгестең ағымдағы эше һәм хеҙмәтләндерелгән граждандар иҫәбе тураһында статистик мәғлүмәт алырға ла ярҙам итә.
Бөгөн система Өфөлә һәм Стәрлетамаҡта эшләй. Был сервистың альтернативаһы бар –документтар тапшырыуға алдан яҙыу. Эш көндәрендә 14 сәғәттән 18 сәғәткә тиклем (347) 241-56-72 телефоны аша яҙылырға мөмкин. Был хеҙмәтләндереү менән, "Хоҡуҡтарҙы теркәү – Документтар ҡабул итеүгә алдан яҙыу" бүлегендә үҙең теләгән датаны һәм тапшырыу ваҡытын күрһәтеп, Идаралыҡтың www.to02.rosreestr.ru сайты аша ла файҙаланырға мөмкин.


text:
Милиция Өфөлә йәшерен казиноны япты
Өфөлә сираттағы йәшерен уйын йорто табылды. Асыҡланыуынса, баш ҡаланың Октябрь район территорияһындағы йорттарҙың береһенең подвалында йәшерен покер клубы эшләгән. Бында уйын киң ҡолас менән алып барылған, ҡайһы берҙә ставкалар бер нисә йөҙ мең һумға барып еткән. Иҡтисади енәйәттәргә ҡаршы көрәш буйынса идаралыҡ һәм ОМОН хеҙмәткәрҙәре составында оператив төркөм килеп ингәндә залда 15 уйынсы һәм хеҙмәтләндереүсе персонал иҫәбенән 10 кеше була. Бина өс өҫтәл менән йыһазландырылған. Мебель һәм уйын фишкалары матди дәлилдәр сифатында тартып алынған. Әлеге ваҡытта был факт буйынса тикшереү үткәрелә. Яҡын араларҙа был йорттоң эшмәкәрлегенә юридик баһа биреләсәк, тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Өфөлә асылған форумда Башҡортостандың торлаҡ-коммуналь хужалыҡ өлкәһендә йәмәғәт контролен булдырыу тәжрибәһе тикшереләФото: Олег Яровиков
Өфөлә асылған форумда Башҡортостандың торлаҡ-коммуналь хужалыҡ өлкәһендә йәмәғәт контролен булдырыу тәжрибәһе тикшерелә
Өфөлә асылған форумда Башҡортостандың торлаҡ-коммуналь хужалыҡ өлкәһендә йәмәғәт контролен булдырыу тәжрибәһе тикшереләФото: Олег Яровиков
Шишәмбе, 25 июндә, Өфөлә «Илдә торлаҡ-коммуналь хужалыҡ системаһына йәмәғәт контроле практикаһы һәм һөҙөмтәле күҙәтеү механизмы» төбәк-ара форумы асылды.
Башҡортостанда йәмәғәтселек менән идара итеүсе компанияларҙың үҙ-ара килешеп эш итеүе йәһәтенән ҙур тәжрибә тупланған. Ике йыл элек Башҡортостан Президенты Рөстәм Хәмитов идара итеүсе компанияларҙың эшмәкәрлегенә йәмәғәт контроле органын – йорт комитеттарын булдырырға тәҡдим иткәйне. Бөгөнгө көндә республикала 11 меңдән ашыу күп фатирлы йорт советы теркәлгән. Уларҙың эшмәкәрлегенә «БР Йорт комитеттары союзы» төбәк йәмәғәт хәрәкте контроллек итә.
Форумда дәүләт власы һәм урындағы үҙидара органдары вәкилдәре, Волга буйы һәм Урал федераль округтарының йәмәғәт контроле үҙәктәре ағзалары, күп фатирлы йорт советтары рәйестәре, идара итеүсе компаниялар, коммерцияға ҡарамаған ойошмалар һәм ресурстар менән тәьмин итеүсе компаниялар етәкселәре ҡатнаша.
Торлаҡ-коммуналь хужалыҡ өлкәһенә йәмәғәт контролен булдырыу сараның төп темаһы булып тора. «Торлаҡ-коммуналь хужалыҡты реформалаштырыуға булышлыҡ итеү фонды» дәүләт корпорацияһы идараһы рәйесе Константин Цицин билдәләүенсә, муниципаль властар йәмәғәт контроле органын булдырырға теләмәй, был идеяны граждандар ғына хуплай.
— Торлаҡ-коммуналь хужалыҡ өлкәһендә контроль буйынса йәмәғәт хәрәкәтендә барлыҡ төбәктәр ҙә ҡатнашмай. Уның киләсәге өмөтлө булырына ышанам, — тип билдәләне Константин Цицин. – Унан да бигерәк, торлаҡ-коммуналь хужалыҡ өлкәһендә контроль буйынса йәмәғәт ойошмалары селтәрен булдырыу закондар сығарыу базаһына нигеҙләнгән (РФ Президентының 600-cө Указы). Йәмәғәтселек власҡа күп мәсьәләләрҙе тиҙерәк һәм яҡшыраҡ хәл итергә ярҙам итә ала. Был маҡсаттарға бюджеттан средстволар бүлергә лә мөмкин.
Йәмәғәт контролен ойоштороу тәжрибәһе тураһында республиканың торлаҡ-коммуналь хужалыҡ министры Сергей Афонин һөйләне.
— Башҡортостанда торлаҡ-коммуналь хеҙмәттәр күрһәтеү сифатын яҡшыртыуға йүнәлтелгән бер нисә программа тормошҡа ашырыла, 2012 йылда дөйөм финанслау күләме 5 миллиард 700 миллион һум тәшкил итте, — тип хәбәр итте министр.
Башҡортостандың торлаҡ-коммуналь хужалыҡ комплексы 365 предприятиены берләштерә. 2012 йыл йомғаҡтары буйынса тармаҡ ойошмалары 35 миллиард һумдан ашыу суммаға тауарҙар һәм хеҙмәттәр тәҡдим иткән. Һуңғы йылытыу миҙгеле йомғаҡтары буйынса, РФ Төбәктәр үҫеше министрлығы рейтингына ярашлы, Башҡортостан дүртенсе урында килә. Республиканың торлаҡ фонды 91,5 миллион квадрат метр тәшкил итә. 2013 йылдың 1 ғинуарына ҡарата 527 мең квадрат метр торлаҡ авария хәлендә тип танылған, граждандарҙы ул йорттарҙан күсереүгә 16 миллиард һумдан ашыу аҡса талап ителә.


text:
Зыян күргән Урман халҡына бөгөн үк тәүге финанс ярҙамы күрһәтеләсәк
Боеприпастар шартлауы арҡаһында зыян күргән Урман халҡына бөгөн үк тәүге финанс ярҙамы күрһәтеләсәк. Был хаҡта Урман ауылы янындағы оператив штабта үткән кәңәшмәнән һуң Башҡортостан Президенты Рөстәм Хәмитов хәбәр итте.
Рөстәм Хәмитовтың билдәләүенсә, 116 кеше йортһоҙ ҡалған. Финанс ярҙамынан тыш уларға ике ай дауамында ҡайтанан торлаҡ төҙөләсәк. Ауылда мародерлыҡҡа юл ҡуймау өсөн эштәр алып барыла, торлаҡ йорттарға инергә маташҡан һәм йорт хужаларының милке иҫәбенә байырға теләгән 15 кеше ҡулға алынған. Әлеге ваҡытта бер генә урлау факты ла теркәлмәгән.
Шулай уҡ республика Президенты әйтеүенсә, әле һаман яныуҙан туҡтамаған арсеналдың 400 хеҙмәткәренә әүәлгесә эш хаҡы түләнәсәк.


text:
Башҡортостан менән Силәбе өлкәһе хеҙмәттәшлек тураһында килешеү төҙөнө
Башҡортостан Республикаһы менән Силәбе өлкәһе Хөкүмәттәре араһында хеҙмәттәшлек тураһында килешеүҙе тормошҡа ашырыу буйынса протоколға ҡул ҡуйылды. Башҡортостан яғынан документҡа — Башҡортостан Республикаһы Президенты Мортаза Рәхимов, Силәбе өлкәһе яғынан өлкә губернаторы Петр Сумин ҡул ҡуйҙы.
Башҡортостан Президенты фекеренсә, Силәбе өлкәһе Рәсәйҙә Башҡортостандың төп сауҙа партнеры булып тора. Республикабыҙ менән тауар әйләнеше буйынса өлкә ил төбәктәре араһында беренсе урынды биләй. Һуңғы биш йыл эсендә ул өс тапҡырҙан ашыуға артҡан һәм былтырғы йомғаҡтар буйынса 37,7 миллиард һумдан ашыу тәшкил иткән.
— Төбәктәребеҙ иҡтисади һәм гуманитар хеҙмәттәшлекте артабан үҫтереү өсөн ғәйәт ҙур потенциалға эйә. Дуҫлығыбыҙ һәм тығыҙ хеҙмәттәшлебеҙ артабан да төбәктәребеҙ һәм бөтә Рәсәй халҡы файҙаһына дауам итер тип ышанам, — тине Мортаза Рәхимов.
Республиканан өлкәгә дизель яғыулығы, ҡорос канаттар, полиэтилен, мазут, нефть битумы кеүек етештереү-техник тәғәйенләнештәге, шулай уҡ киң ҡулланыу тауарҙары, шул иҫәптән айыртылмаған һөт продукцияһы, минераль һыуҙар, ликер-араҡы изделиелары һәм башҡалар оҙатыла.
Силәбе өлкәһенән республикаға ҡара металл прокаты, ҡорос торбалар, цемент, буялған ҡалай, йөк автомобилдәре, күн аяҡ кейеме, кондитер һәм макарон изделиелары ҡайтарыла. Ике төбәктең дә тырышлығы менән сиктәге юлдар һәм юл ҡоролмалары төҙөү дауам итә.
Төбәктәр араһында рухи-мәҙәни бәйләнештәр ҙә ныҡлы. Силәбе өлкәһендә 170 мең самаһы башҡорт йәшәй, Республикала ла, өлкәлә лә халыҡтарҙың үҫеше өсөн бөтә шарттар тыуҙырылған.
Протоколға 200-гә яҡын сараны үҙ эсенә алған 77 пункт индерелгән. Уларҙы тормошҡа ашырыуға ике төбәктең 160 самаһы предприятиеһы йәлеп ителәсәк. Төп производстволар үҙ-ара файҙалы хеҙмәттәшлекте дауам итәсәк. Башҡортостандан өлкәгә резина-техник, машиналар эшләү һәм химия продукцияһы, троллейбустар, автобетон бутағыстар, шулай уҡ, Силәбе өлкәһе губернаторы Петр Сумин әйтеүенсә, Силәбе урамдарын биҙәгән автобустар сығарыу планлаштырыла. Кире йүнәлештә күмер, экскаваторҙар, металлургия продукцияһы һәм башҡалар ташыласаҡ.
Протоколды тормошҡа ашырыуға ярашлы, ауыл хужалығы продукцияһын үҙ-ара ташыуҙы киңәйтеү өсөн берлектәге ауыл хужалығы логистик үҙәктәр төҙөү тураһындағы мәсьәләне хәл итеү планлаштырыла. Ике төбәктең агросәнәғәт комплексы өлкәһендә үҙ-ара эште әүҙемләштереү буйынса ҡайһы бер башҡа саралар ҙа билдәләнә.
Төҙөлөш һәм транспорт өлкәһендә лә ҙур күләмле эш башҡарыу бурысы тора. Атап әйткәндә, юлдар һалыу һәм ике төбәкте бәйләүсе даими автобус маршруттары ойоштороу, сик буйы биләмәләренең инфраструктураһын үҫтереү инә. Пртоколға индерелгән күп кенә саралар мәғариф, фән, мәҙәниәт, һаулыҡ һаҡлау, спорт, туризм, тирә-яҡ мөхитте һаҡлау мәсьәләләренә ҡағыла.
Мортаза Рәхимов һәм Петр Сумин, ошо сараларҙың барыһы ла иҡтисади, рухи һәм мәҙәни ҡеүәте буйынса бер-береһенә яҡын булған төбәктәр араһындағы хеҙмәттәшлекте нығытыуға хеҙмәт итәсәк, тигән ышаныс белдерҙе.


text:
Республика башлығы юл төҙөлөшө мәсьәләһе буйынса Башҡортостан Хөкүмәте Президиумы ултырышын үткәрҙе
15 ғинуарҙа Башҡортостан Президенты Рөстәм Хәмитов Хөкүмәт Президиумы ултырышын үткәрҙе, унда 2013 йылда юл төҙөлөшөнөң яҡынса йомғаҡтары ҡаралды һәм 2014 йылға маҡсаттар ҡуйылды.
Төбәктә юл төҙөлөшөн финанслау һуңғы өс йылда йыл һайын үҫә, тип билдәләнде. 2013 йылда 11,6 миллиард һум үҙләштерелгән – ул 2010 йылға ҡарағанда 70 процентҡа күберәк. Быйыл юл торошон һәм бөтә юл инфраструктураһын яҡшыртыуға 11,7 миллиард һумдан ашыу аҡса йүнәлтеү планлаштырыла, тип хәбәр иттеләр республика башлығының матбуғат хеҙмәтенән.


text:
Республика халҡын авария хәлендәге йорттарҙан күсереүгә 2017 йылға 14,5 миллиард һум талап ителәФото: Андрей Старостин
Республика халҡын авария хәлендәге йорттарҙан күсереүгә 2017 йылға 14,5 миллиард һум талап ителә
Республика халҡын авария хәлендәге йорттарҙан күсереүгә 2017 йылға 14,5 миллиард һум талап ителәФото: Андрей Старостин
Авария хәлендәге йорттарҙан граждандарҙы күсереү буйынса программаның срогы 2018 йылдың 1 ғинуарына тиклем оҙайтылды, биш йыл эсендә 400 мең квадрат метр йәшәү өсөн яраҡһыҙ торлаҡтан кешеләрҙе күсереү планлаштырыла. Был хаҡта 29 ғинуарҙа Өфөлә үткән авария хәлендәге торлаҡ фондынан граждандарҙы күсереү мәсьәләһе буйынса БР хоҡуҡ тәртибен тәьмин итеү буйынса даими эшләүсе координация кәңәшмәһенең киңәйтелгән ултырышында БР Хөкүмәте Премьер-министрының беренсе урынбаҫары Рәүф Ноғоманов хәбәр итте.
Авария хәлендәге торлаҡтарҙан граждандарҙы күсереүгә 12 миллиард 280 миллион һумдан ашыу аҡса талап ителәсәк. Торлаҡ-коммуналь хужалыҡты реформалауға булышлыҡ итеү фондынан 2013-2017 йылдар осоронда 4 миллиард 461 миллион һум ярҙам бүленәсәк. Республика бюджетынан 7 миллиард 819 миллион һум бүлеү планлаштырыла. Бынан тыш, бирелгән һәм алынған майҙандарҙың айырмаһын ҡапларға урыдағы бюджеттарҙан өҫтәмә 2 миллиард һум самаһы кәрәк буласаҡ.
— Авария хәлендәге торлаҡ фонды 2017 йылдың 1 сентябренә тиклем күсерелеп бөтөргә тейеш, — тине Башҡортостан Республикаһы Президенты Рөстәм Хәмитов. — 2012 йылдың 1 ғинуарына тиклем авария хәлендәге тип танылған йорттар һүтеләсәк. Был мәсьәләне хәл итер өсөн Торлаҡ-коммуналь хужалыҡты реформалауға булышлыҡ итеү фондының эшмәкәрлеге 2017 йылға тиңлем оҙайтылды.
Башҡортостанда фонд средстволарының ҡатнашлығы менән 2008 йылдан алып һигеҙ адреслы программа ғәмәлғә ашырылған, уның сиктәрендә 7,3 миллиард һумы үҙләштерелгән, уларҙың 4,3 миллиард һумы фонд средстволары иҫәбенә. 600 авария хәлендәге йорттан 16 мең самаһы граждан күсерелгән.
— Бындай һәр осраҡта һәр ғаиләнең мөһим проблемаһын – торлаҡ мәсьәләһен хәл иттек, — тип билдәләне Рөстәм Хәмитов. — Миңә хаттар килә, унда кешеләр, уларҙың йорттары 90-сы йылдарҙа уҡ авария хәлендә, йәшәргә яраҡһыҙ тип танылған йорттарҙа йәшәүҙәренә зарланып яҙа. Авария хәлендәге торлаҡ фондынан күсереү эшен республика Хөкүмәте өсөн иң мөһиме тип иҫәпләйем. Торлаҡ төҙөлөшөн үҫтереү, туҙған һәм авария хәлендәге йорттарҙы һүтеү һәм башҡа мөһим мәсьәләләр һәр ваҡытта ла иғтибар үҙәгендә булырға тейеш.
Республика Президенты, билдәләгән мәсьәләләрҙе тормошҡа ашырыу өсөн ҙур ресурстар кәрәк, тип билдәләне. Бынан тыш, башҡа ауырлыҡтар ҙа бар. Тәү сиратта Рөстәм Хәмитов авария хәлендәге йорттарҙан граждандарҙы күсереү мәсьәләһе буйынса федераль норматив хоҡуҡи акттарҙа бер нисә ҡаршылыҡтар бар. Рәсәй Торлаҡ кодексына ярашлы граждандарға дөйөм майҙаны буйынса тиң торлаҡ бирелергә тейеш. Шул уҡ ваҡытта «иҫке» ике бүлмәле фатирҙар йыш ҡына хәҙерге бер бүлмәле фатирҙарҙан бәләкәйерәк.
— Граждандар судтарға уларҙың хоҡуҡтарын ҡыҫыуға ялыу яҙа һәм был эштәрҙе еңә, — тип һөйләй Рөстәм Хәмитов. — Урындағы властарға ҙур майҙанлы фатирҙар бирергә тура килә. Әммә, был сығымдарҙы ҡаплаусы, өҫтәмә финанстар федераль бюджеттан да, Торлаҡ-коммуналь хужалыҡты реформалауға булышлыҡ итеү фондынан да бүленмәй. Беҙ квадрат метр буйынса түлы күләмдә ҡаплау тәҡдиме менән федераль үҙәккә мөрәжәғәт итербеҙ.
Проблемалар шулай уҡ төбәк һәм муниципаль бюджеттарҙа финанстар етмәүгә күрә сыға. Рөстәм Хәмитов ултырышта ҡатнашыусы Торлаҡ-коммуналь хужалыҡты реформалауға булышлыҡ итеү фондының генераль директоры урынбаҫары Сергей Сучковҡа һәм Дәүләт Думаһы депутаты Рафаэль Мәрҙәншинға РФ Хөкүмәтенә муниципалитеттарға һәм төбәктәргә күрһәтелгән ярҙамдың лимитын арттырыу, шулай уҡ Торлаҡ-коммуналь хужалыҡты реформалауға булышлыҡ итеү фонды һәм төбәк бюджеттары средстволарының тиң өлөштәргә еткереү иҫәбендә бергә финанслауҙы еткереү тураһында үтенес ҡағыҙын йүнәлтеү үтенесе менән мөрәжәғәт итте.
Рөстәм Хәмитов айырым хоҡуҡ һаҡлау органдары эшмәкәрлегенә туҡтап үтте.
— Авария хәлендәге йорттарҙы һүтеү мәсьәләһендә, һис шикһеҙ, боҙоуҙар ҙа бар, — тип билдәләне республика Президенты. — Хоҡуҡ һаҡлаусылар дәүләт программаларын тормошҡа ашырыуҙа коррупция хоҡуҡ боҙоуҙар булыуы ихтималлығын бөтөрөп, кәрәкле, файҙалы эш башҡара. Шул уҡ ваҡытта үтәүсе ҡатмарлы хәлдә тора: ҡануниәт бар, ул авария хәлендәге торлаҡтан күсереүҙә килеп сыҡҡан бөтә нескәлектәрҙе көйләй алмай. Был бушлыҡтарҙы тултырырға маташыусы Торлаҡ-коммуналь хужалыҡты реформалауға булышлыҡ итеү фондының методик кәңәштәре бар. Кәңәшмәләрҙе үтәмәү программаны финанслауҙы туҡтатыуға алып бара.
— Һәр ваҡыт авария хәлендәге йорттар эргәһендә өйөрөлгән бөтә коррупция схемаларына кәртә ҡуйырға кәрәк, — тип һыҙыҡ өҫтөнә алды Рөстәм Хәмитов. — Был эште республиканың бөтә халҡына асыҡ һәм аңлайышлы итеп эшләргә кәрәк. Ул саҡта алыпһатырлыҡ булмаясаҡ. Интернетта исемлектәрҙе баҫтырырға кәрәк – ниндәй өйҙәрҙе һүтәсәктәр, уға алмашҡа нимә төҙөләсәк, һүтеүҙең сираты ниндәй буласаҡ. 2017 йылдың сентябрендә беҙ, планлаштырылған төҙөлөш күләме үтәлгән, ә кешеләр авария хәлендәге йорттарҙан күсерелгән тип отчет яһарға тейешбеҙ. Беҙ был теманы ябырға тейеш.


text:
7 меңдән ашыу йәш ғаилә торлаҡ шарттарын яҡшырта ала
Башҡортостанда йәш ғаиләләргә ярҙам итеү буйынса әүҙем эш алып барыла. Торлаҡ һатып алыу өсөн льготалы кредиттар, бала тыуғанда социаль түләүҙәр һәм субсидиялар биргәндә дәүләт ярҙамы күрһәтелә. Был хаҡта бөгөн «Ижтимағи электрон гәзит» сайтында үткән онлайн-конференцияла Башҡортостан Республикаһының иҡтисади үҫеш министры Евгений Маврин хәбәр итте.
— Һуңғы ете йылда, йәш ғаиләләргә ярҙам программаһы ғәмәгә ашырыла башлағандан алып, республикалағы 12 мең пар төрлө формала дәүләттән ярҙам алды, — тине ул. – Нигеҙҙә был социаль ташламалар. Был маҡсатҡа 1,8 миллиард һум аҡса бүленде.
Евгений Мавриндың әйтеүенсә, программа артабан үҫтереләсәк. Киләһе йылдан йәш ғаиләләр өсөн торлаҡ төҙөү менән Башҡортостандың Төҙөлөш һәм архитектура буйынса дәүләт комитеты шөғөлләнәсәк.
— Дүрт йыл дауамында республикалағы 7,5 меңдән ашыу ғаилә дәүләт ярҙамына дәғүә итә аласаҡ, — тип белдерҙе Евгений Маврин.


text:
Октябрьский ҡалаһы башлығы итеп Алексей Шмелев тәғәйенләнде
20 декабрҙә Октябрьский ҡалаһы ҡала округы Советы Алексей Шмелевты контракт буйынса ҡала хакимиәте башлығы итеп тәғәйенләү тураһында ҡарар ҡабул итте.
Алексей Николаевич Шмелев 1960 йылдың 11 мартында Дәүләкән районының Ленинский ҡасабаһында тыуған. Белеме буйынса инженер-төҙөүсе, Ҡазан инженер-төҙөлөш институтын тамамлаған. Төрлө йылдарҙа «Башнефть» акционерҙар нефть компанияһының Октябрьский ремонт-төҙөлөш идаралығында мастер, баш инженер, начальник, «Туймазынефть нефть-газ табыу идаралығы» яуаплылығы сикләнгән йәмғиәтенең автотранспорт-юл цехы начальнигы, «Октябрьский нефть-газ машиналары эшләү заводы» асыҡ акционерҙар йәмғиәтенең генераль директоры булып эшләй.
2007 йылда Октябрьский ҡалаһы ҡала округы хакимиәте башлығының беренсе урынбаҫары итеп тәғәйенләнә. Быйыл ноябрҙән алып ваҡытлыса ҡала башлығы вазифаһын башҡара.


text:
«Әхмәтзәки Вәлиди Туған» спектакле Төркиәлә халыҡ-ара фестивалдә күрһәтеләсәк
Мәжит Ғафури исемендәге Башҡорт дәүләт академия драма театрының «Әхмәтзәки Вәлиди Туған» спектакле Төркиәлә «Мең һулыш һәм бер тауыш» халыҡ-ара театр фестивалендә күрһәтеләсәк. Ул 14-25 апрелдә Конья ҡалаһында үтәсәк. Был хаҡта Башҡорт драма театрында үткән матбуғат конференцияһында театр директоры Хөрмәтулла Утәшев белдерҙе.
Уның билдәләүенсә, М.Ғафури исемендәге Башҡорт дәүләт академия драма театры менән схнәләштерелгән күренекле ғалим-шәрҡиәтсе Әхмәтзәки Вәлидиҙең тормошо һәм ғилми эшмәкәрлеге тураһындағы тарихи драма осраҡлы һайланмаған.
— Мәғлүм булыуынса, уҙған 2010 йылда бихисап төрки илдәрендә Әхмәтзәки Вәлидиҙең тыуыуына 120 йыл тулыуы билдәләнде. Халыҡ-ара төрки мәҙәниәте ойошмаһында (ТӨРКСОЙ) тәүге тапҡыр 2010 йыл Әхмәтзәки Вәлиди Туған йылы тип иғлан ителде. Ошоноң менән бәйле Төркиәлә һәм тағы бер нисә ТӨРКСОЙ ағзаһы илдәрендә, шул иҫәптән Башҡортостанда ла, төрлө саралар үткәрелде. «Әхмәтзәки Вәлиди Туған» спектакле ҡуйылыуы ла шуларҙың береһе, — тине Хөрмәтулла Ғаззали улы.
Спектакль ысынбарлыҡтағы тарихи ваҡиғаларға нигеҙләнгән һәм Зәки Вәлидиҙең үҙенең хәтирәләре формаһында бирелә. Бында тамашасылар алдында бөйөк ғалим тормошоноң иң мөһим осорҙары кәүҙәләндерелә, һәм был ваҡиғаларҙың күбеһе Төркиәлә булып үткән. Тап ошо, күрәһең, театр форумын ойоштороусыларҙың ҡарарына йоғонто яһағандыр ҙа.


text:
Балаларҙы сәләмәтләндереүгә бүленгән средстволар күләме буйынса Башҡортостан алда бара
Балаларҙы сәләмәтләндереүгә йүнәлтелгән средстволар күләме буйынса Башҡортостан Рәсәй Федерацияһы субъекттары араһында 6-сы урынды биләй. Социаль страховкалау фондының БР буйынса төбәк бүлексәһендә хәбәр итеүҙәренсә, быйыл, элекке йылдарҙағы кеүек, балалар санаторийҙары һәм йыл әйләнәһенә эшләүсе санатор-сәләмәтләндереү лагерҙары айырыуса ҙур популярлыҡ менән файҙаланды. РФ Социаль страховкалау фондының эҙләү-мониторинг системаһының 1 декабргә мәғлүмәттәренә ҡарағанда, уларҙа 19,6 меңдән ашыу бала ял итте һәм сәләмәтлеген нығытты. Тағы 39,1 мең бала – ҡаланан ситтәге лагерҙарҙа һәм 107,7 мең бала көндөҙгө үҙәктәрҙә ял итте.
Әгәр 2009 йылға балаларҙың ялын һәм сәләмәтләндереүҙе ойоштороуға төбәк бүлексәһенә 602,7 миллион һум күләмендә аҡса бүленһә, 1 декабргә ҡарата мәғлүмәттәр буйынса уларҙың 578 миллион һумы үҙләштерелгән дә инде.


text:
2014 йылда Башҡортостандың 80 күргәҙмә һәм конгреста ҡатнашыуы планлаштырылған
Башҡортостан Хөкүмәте ҡарары менән 2014 йылға республиканың күргәҙмә-йәрминкә һәм конгресс саралары планы раҫланды. Улар дәүләт һәм муниципаль ихтыяждарын тәьмин итеү өсөн тауарҙар, эштәр, хеҙмәттәр һатып алыу өлкәһендә контракт системаһы тураһында ҡануниәт ҡағиҙәләрен иҫәпкә алыу менән төбәк бюджеты иҫәбенә финансланасаҡ.
Республика, Рәсәй һәм халыҡ-ара кимәлдә 80 күргәҙмә ойоштороу һәм үткәреү күҙ уңында тотола.
Күргәҙмә-йәрминкә эшмәкәрлеген ойоштороусыларға сараларҙы үткәреү урынын сифаттың юғары стандарттарына ярашлы һайларға тәҡдим ителде.
Ҡарарҙың үтәлешен контролдә тотоу Башҡортостандың Иҡтисади үҫеш министрлығына йөкмәтелде, тип хәбәр ителә БР рәсми хоҡуҡи мәғлүмәт порталында.


text:
Һыу үткәргес селтәрҙәренең өстән бер өлөштән ашыуы алмаштырыуға мохтаж
Башҡортостанда һыу үткәргес селтәрҙәренең өстән бер өлөшө алмаштырыуға мохтаж. Республика буйынса һыу үткәргес селтәрҙәрендә һыу юғалтыу йылына 43,4 миллион кубометр йәғни селтәргә бирелгән күләмдең (341,2 миллион кубометр) 12,7 процентын тәшкил итә. Был мәғлүмәттәрҙе «Башинформ» агентлығында үткәрелгән матбуғат конференцияһында Башҡортостан Республикаһының торлаҡ-коммуналь хужалыҡ министры Ғеман Әсәҙуллин килтерҙе.
Уның әйтеүенсә, республика буйынса һыу үткәргес селтәрҙәренең оҙонлоғо 14490,7 километр тәшкил итә, шуның 5380,7 километры йәғни 37,1 проценты алмаштырыуға мохтаж. Ул шулай уҡ, төбәктә канализация селтәрҙәренең оҙонлоғо – 3605,5 километр, шуның 898,4 километры йәғни 24,9 проценты алмаштырыуға мохтаж булыуы хаҡында ла хәбәр итте. 4109,9 километр оҙонлоғондағы йылылыҡ селтәрҙәренең 462,4 километры йәғни 11,3 проценты алмаштырыуҙы талап итә. Селтәрҙәрҙә йылылыҡ энергияһын юғалтыу республика буйынса 2 млн.Гкал йәғни ҡулланыу күләменең 7,2 процентын тәшкил итә.
Һыуҙы юғалтыуҙы бөтөрөү һәм һыу менән тәьмин итеүҙе яҡшыртыу өсөн торлаҡ-коммуналь хужалыҡ подразделениелары йорттарҙы капиталь ремонтлағанда яңы ҡорамал файҙалана. Мәҫәлән, металл торбалар полимер материалдарҙан нығыраҡ сыҙамлы торбаларға алмаштырыла.


text:
Фото:
Башҡортостан буйынса Баш федераль инспектор һәм Рәсәйҙең Юғары мөфтөйө хеҙмәттәшлек юлдарын билдәләнеләр
Фото:
ӨФӨ, 2014 йыл, 20 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостан Республикаһы буйынса Баш федераль инспектор Андрей Чечеватов РФ мосолмандарының Үҙәк диниә назараты рәйесе, Юғары мөфтөй Тәлғәт Тажетдин менән эшлекле осрашыу уҙғарҙы. Һөйләшеү Рәсәй мосолмандары Үҙәк диниә назаратының тарихи резеденцияһында үтте, унда инспектор танышыу визиты менән барҙы.
Әңгәмәләшеү барышында Рәсәй мосолмандар мөхитендә йәмғиәттең рухи-әҡлаҡи яңырыуы, экстремизм менән көрәшеү өлкәһендәге артабанғы хеҙмәттәшлек менән бәйле киң мәсьәләләр теҙмәһе тикшерелде.
Тәлғәт Тажетдин баш федераль инспекторға традицион Рәсәй исламы һәм православиеның яҡынлығы, Башҡортостанда йәшәүсе төрлө дини конфессия вәкилдәренең боронғо дуҫлығы, ваххабизм һәм башҡа ислам экстремизмы төрҙәренең республикаға инеүенә юл ҡуймау буйынса Мосолмандар Үҙәк диниә назаратының алып барған эшмәкәрлеге тураһында һөйләне. Шулай уҡ һүҙ Ватандың рухи көсөн ҡайтарыу һәм уның иҡтисади ҡеүәте хаҡында барҙы.
Андрей Чечеватов Юғары мөфтөйгә йөкмәткеле әңгәмә өсөн рәхмәт әйтте һәм быға оҡшаш осрашыуҙарҙың даими буласағына ышаныс белдерҙе.


text:
Өфөлә «Болоттар» заманса сәнғәт үҙәге «Кино төнө»нә саҡыра
ӨФӨ, 2016 йыл, 23 август. /«Башинформ» мәғлүмәт агентлығы, Ләйлә Аралбаева/.
«Болоттар» заманса сәнғәт үҙәге өфөләрҙе «Кино төнө»нә саҡыра. 27 августа мәҙәниәт учреждениеларында Бөтә Рәсәй акцияһы башлана.
Заманса сәнғәт үҙәгенең матбуғат секретары Дарья Малина хәбәр итеүенсә, майҙансыҡ совет, 90-сы йылдар кинематографы һәм заманса башҡорт киноһы зоналарына бүленә. Тәүгеһендә хәҙерге тамашасыларҙың күбеһенә таныш булмаған «Барышня и хулиган» (1918 йыл, реж. Владимир Маяковский), «Человек с киноаппаратом» (1929 йыл, реж. Дзига Вертов), «Ночь перед Рождеством» (1913 йыл, реж. Владислав Старевич), икенсеһендә «Титаник», «Все псы попадают в рай», «Челюсти» фильмдары күрһәтелә. Теләгән һәр кем исемлектәге фильмдарҙан өҙөк ҡарай ала. Шәхси видеокассеталар ҙа килтерергә мөмкин.
Өсөнсө зонала Өфө режиссерҙары Булат Йосоповтың «Визит» һәм Андрей Носковтың «Личное дело» фильмдары тәҡдим ителә. «Кино төнө»нөң программаһы киске сәғәт 8-ҙә башлана һәм һуңғы тамашасыға тиклем дауам итә. Билет хаҡы — 150 һум.


text:
Хеҙмәттәшлек тураһында килешеү төҙөлдө
CITOGIC'2009-Өфө конгресында Рәсәй газ йәмғиәте менән "СОПКОР" коммерция булмаған партнерлығы араһында хеҙмәттәшлек тураһында килешеү төҙөлдө. Документҡа Рәсәй Дәүләт Думаһы Рәйесе урынбаҫары Валерий Язев менән "СОПКОР" коммерция булмаған партнерлығы Советы рәйесе Богдан Будзуляк ҡул ҡуйҙы.
Был килешеүҙе бойомға ашырыу газ үткәргестәрҙең хәүефһеҙлеген һәм уларҙы файҙаланыу ышаныслылығын күтәреүгә йүнәлтелгән.
— Бындай килешеүҙең Өфөлә CITOGIC конгресында төҙөлөүе мөһим, — тип билдәләне Рәсәй Технологик фәндәр академияһы президенты Борис Никитин. — Бөгөн Рәсәй масштабында 150 мең километрҙан ашыу газ үткәргестәр файҙаланыла. Улар инде бик күптән сафҡа индерелгән. Йыл һайын газ үткәргестәрҙең бер нисә мең километрында профилактик эштәр үткәреү зарур.
Никитин әйтеүенсә, был йүнәлештә эште әүҙемләштереүгә Саян-Шушенский ГЭС-ындағы фажиғә сәбәп булып тора. Шулай уҡ башҡа сәнәғәт объекттары ла туҙыу сәбәпле, техноген һәләкәттәр тыуыуы бик тә ихтимал.


text:
Октябрьский күн заводы тергеҙелә
Республикала күн, йөн һәм мамыҡ-ҡаурый сеймалын эшкәртеү тергеҙелә башланы. Әлеге ваҡытта ҡасандыр банкрот тип табылған Октябрьский күн заводы сафҡа индерелеү алдында тора. Ниһайәт, предприятие оҙайлы һәм мәжбүри эшһеҙ тороу осоронан сыға.
— Октябрьскийҙағы күн заводы эшләп китһен өсөн бөгөн бөтә тәүшарттар ҙа бар. Продукцияның тәүге һынау өлгөләре сығарылды. Әлбиттә, беҙ әле сәнәғәт күләмендә күн етештерелеүе тураһында һүҙ алып бара алмайбыҙ, әммә заводты сафҡа индереү буйынса эштәр алып барабыҙ һәм был ҡыуандыра, — ти Башҡортостандың сәнәғәт һәм инновацион сәйәсәт министры урынбаҫары Игорь Карепанов.
Бынан тыш, Туймазы районының Түбәнге Троицкий ауылындағы Башҡортостан текстиль комбинаты — элекке буҫтау комбинатының эшләй башлауына ла инде икенсе йыл. Бында йөн туҡыма етештереү тергеҙелде.
Шаршамбы, 18 майҙа, ошо предприятиеның эшмәкәрлеге менән танышыу өсөн бында Рәсәйҙең Сәнәғәт һәм сауҙа министрлығы вәкилдәре киләсәк.
Ә мамыҡ-ҡаурый сеймалына килгәндә, бөгөнгө көндә мамыҡ мендәрҙәр һәм юрғандар сығарыу менән Башҡортостанда «Серафимовка мамығы» («Серафимовская пушинка») предприятиеһы шөғөлләнә.


text:
Мәләүездә Рәсәй сәйәсәте мәктәбе асыла
Мәләүездә Рәсәй сәйәсәте мәктәбенең бүлексәһе асыла. Дәрестәр 1 сентябрҙән К.Г.Разумовский исемендәге Мәскәү дәүләт технологиялар һәм идара итеү университетының филиалында үтәсәк, тип хәбәр иттеләр ҡала хакимиәтенең мәғлүмәт-аналитика хеҙмәтенән.
Дәрестәр республиканың башҡарма һәм закондар сығарыу власы вәкилдәре, политологтар, эксперттар, сәйәси партия ағзалары менән рәсми булмаған аралашыуға ҡороласаҡ. Тыңлаусылар власть һәм ижтимағи-сәйәси структураларҙа практика үтәсәк, тип күҙаллана.
Әле Мәләүездә студенттар, аспиранттар, йәш уҡытыусылар, предприятиеларҙың йәш белгестәре, бизнес вәкилдәре иҫәбенән көнүҙәк проекттар тәҡдим итеп, уларҙы тормошҡа ашырыуға һәләтле 30 йәшкә тиклемге перспективалы йәш кешеләр төркөмө төҙөлә. Уҡып сыҡҡандан һуң улар республиканың дәүләт власы органдарының кадрҙар резервына инергә мөмкинлек аласаҡ. Уҡыу бушлай. Курс тамамланғандан һуң Рәсәй сәйәсәте мәктәбе тыңлаусылары үҙҙәренең инновацион социаль проекттарын әҙерләйәсәк. Иң яҡшы проект авторҙарының төбәктәге Рәсәй сәйәсәте мәктәбенең дүртенсе төркөмөнә алыныуы ихтимал. Ул саҡта йәштәр үҙ эштәрен Башҡортостандың әйҙәүсе сәйәсмәндәренә тәҡдим итә аласаҡ.


text:
Яңы йылға әҙерләнгән шыршылар алдағы шәмбелә һатыуға сығарыласаҡ
БР Урман хужалығы министрлығы ҡарамағында бер нисә дәүләт унитар предприятиелары Яңы йылға әҙерләнгән шыршыларҙы Өфөгә алдағы йыл көндәрендә үк алып киләсәк. Шулай итеп, шәмбе, 17 декабрҙә, Спорт һарайы һәм Йәштәр һарайы алдындағы майҙандарҙа ауыл хужалығы йәрминкәләре үтәсәк. Биш предприятие — «Нуриман урманы», «Иглин урманы», «Ҡалтасы урманы», «Стәрлетамаҡ урманы» дәүләт унитар предприятиелары һәм «Урман янғындарын иҫкәртеү үҙәге» дәүләт бюджет учреждениеһы 1500-ҙән ашыу урман һылыуын алып киләсәк.
Халыҡ үҙе теләгән ағасты һайлап ала аласаҡ. Аҡ шыршы — 170-200 һумдан, ҡарағай – 120 — 170 һумдан, шыршы 100-150 һумдан һатыласаҡ.
— Бөгөнгө көндә дәүләт унитар предприятиелары 11 мең 500-ҙән ашыу шыршы, 60 мең самаһы ҡарағай һәм 27 мең аҡ шыршы әҙерләгән. Яңы йылға йәмғеһе 206 мең ағас әҙерләнәсәк. Яңы йыл шыршыларын һатыу буйынса «Мәләүез урманы» алдынғы урында. Был предприятие хеҙмәткәрҙәре менән әле 585 мең һумлыҡ продукция һатылған. Уларҙан һуң «Йылайыр урманы» килә, әлеге көндә улар 576 мең һум аҡса эшләгән. 470 һәм 400 мең һумға шыршылар һатҡан «Стәрлетамаҡ урманы» менән «Белорет ураманы» — өсөнсө һәм дүртенсе урында, — тип хәбәр итте «Башинформ» агентлығына министрлыҡтың матбуғат секретары Айбулат Ғәйнуллин.
Ҡағиҙә булараҡ, Яңы йыл сауҙаһының ҡыҙған осоро 20 — 31 декабргә тура килә. Яңы йыл кампаниялары һөҙөмтәһендә дәүләт унитар предприятиеларының табышы 13 млн һум күләменә етергә ейеш, тип фаразлана.


text:
8 ноябрҙә Өфөлә күсемһеҙ милек форумы асыла
8 ноябрҙә Өфөнөң Ҡала мәҙәниәт йортонда Инвестициялар, күсемһеҙ милек һәм девелопмент форумы асыла. Бер юлы бында «Күсемһеҙ милек. Көҙ-2012» экспозицияһы ойоштороласаҡ. Төбәктең Сауҙа-сәнәғәт палатаһы, БР Төҙөлөш һәм архитектура буйынса дәүләт комитеты менән ойошторолған саралар 10 ноябргә тиклем дауам итә.
Тәүге көндө «2012 йылдың көҙөнә БР һәм Өфөнөң инвестициялар, төҙөлөш һәм күсемһеҙ милек баҙарындағы хәлдәр. Торлаҡ төҙөүгә территорияларҙы комплекслы үҙләштереү өсөн ер участкалары етешмәү мәсьәләләре» темаһына пленар ултырыш үтә. Уның эшендә власть органдары вәкилдәре, төҙөүселәр, инвесторҙар, кредит ойошмалары хеҙмәткәрҙәре һәм башҡа белгестәр ҡатнашасаҡ.
Йома, 9 ноябрҙә, «Ипотека һәм кредит көнө» үтә, уның сиктәрендә граждандар үҙҙәрен ҡыҙыҡһындырған һорауҙарға яуаптар аласаҡ.
Сараларға теләгән һәр кем килә ала. Инеү бушлай.


text:
Республикала Дим станцияһында яңы платформа асылды Фото: Олег Яровиков
Республикала Дим станцияһында яңы платформа асылды
Республикала Дим станцияһында яңы платформа асылды Фото: Олег Яровиков
ӨФӨ, 2016 йыл, 24 февраль. /«Башинформ» мәғлүмәт агентлығы, Ксения Калинина/.
24 февралдә Башҡортостанда Дим станцияһында төҙөкләндерелгәндән һуң ҡала яны пассажирҙар платформаһы асылды. Оҙонлоғо — 248 метр. Был һигеҙ һәм ун вагонлы ҡала яны пассажирҙар составын ҡабул итергә мөмкинлек бирә. «Толпар» ҡала электричкаһының маршруты ла Дим станцияһынан башлана, ул көн һайын меңдән ашыу пассажир ташый. Проект Башҡортостан Хөкүмәте һәм Дәүләт Йыйылышы, Куйбышев тимер юлы, ҡала хакимиәте ҡатнашлығында тормошҡа ашырыла.
Төбәк Хөкүмәте Премьер-министры урынбаҫары Владимир Нагорный был ваҡиғаның ҙур әһәмиәткә эйә булыуын билдәләне.
«Республика менән Куйбышев тимер юлы етәкселеген күптән ныҡлы дуҫлыҡ ептәре бәйләй. Беҙ алға ҡуйылған бурысты үтәйбеҙ. Бөгөнгө сара ла шуның һөҙөмтәһе. Ҡала яны тимер юл транспорты республика өсөн ҙур роль уйнай, сөнки халыҡтың өстән бер өлөшөнән күберәге, тәү сиратта хеҙмәт ветерандары, пенсионерҙар, студенттар, уҡыусылар уның менән даими файҙалана», — тине республика Хөкүмәте вице-премьеры.
Вице-премьер әйтеүенсә, яңы платформа ҡыҫҡа ваҡыт эсендә төҙөкләндерелгән. Алдағы йылдарҙа бөтә платформаларҙы ошондай хәлгә килтереү һәм биләмәне төҙөкләндереү бурысы тора. Бында пассажирҙар өсөн павильон һәм пассажир транспорты өсөн майҙансыҡ буласаҡ.
«Ҡала электричкаһы» проекты буйынса программа «Дим», «Өфө», «1629 саҡрым», «Спорт», «Парк», «Шакша» станцияларын күҙ уңында тота. Унда тимер юл транспортынан йәмәғәт транспортына күсеп ултырырға мөмкин. Маҡсаты — Дим районынан Калинин районына тиклем пассажирҙар ташыуҙы еңелләштереү. 32 саҡрымлыҡ юлды ярты сәғәт эсендә үтергә була. «Рәсәй тимер юлдары» асыҡ акционерҙар йәмғиәте «Ҡала электричкаһы» проектына — 260 миллион һум самаһы, яңы платформаға 55 миллион һум аҡса бүлде», — тип һөйләне Куйбышев тимер юлының Башҡортостан территориаль идаралығы начальнигы урынбаҫары Ринат Фазылов.


text:
25 ноябрҙә Башҡорт дәүләт филармонияһында филармониялар фестивале асыла
25 — 28 ноябрҙә Башҡорт дәүләт филармонияһында Башҡортостан филармониялары фестивале үтәсәк. Өфө тамашасылары алдында сығыш яһар өсөн баш ҡалаға республиканың барлыҡ концерт ойошмаларының солистары һәм коллективтары киләсәк.
25 ноябрҙә — Стәрлетамаҡ дәүләт филармонияһы, 26 — Сибай дәүләт филармонияһы, 27-ендә Нефтекама дәүләт филармонияһы үҙенең программаһын тәҡдим итәсәк, һәм 28 ноябрҙә Башҡорт дәүләт филармонияһының көсө менән гала-концерт күрһәтеләсәк.
Нәзифә Ҡадырова, Әлфиә Юлсурина, Ирина Остин, Вәхит Хызыров һәм башҡа солистар башҡарыуында «Юнона һәм Авось», «Сильва», «Нотр-Дам де Пари», «Опера өрәге», «Порги һәм Бесс» кеүек популяр мюзикл һәм оперетталарҙан номерҙар ишеттереләсәк. Билдәле кинофильмдарҙан мелодияларҙы эстрада-джаз оркестры башҡарасаҡ, шулай уҡ концертта хор капеллаһы ла ҡатнашасаҡ.


text:
Өфөнән тарих һәм йәмғиәтте өйрәнеү уҡытыусыһы «Рәсәйҙең йыл уҡытыусыһы-2016» конкурсында Башҡортостан исеменән сығыш яһай
ӨФӨ, 2016 йыл, 27 сентябрь. /«Башинформ» мәғлүмәт агентлығы, Эльмира Сабирова/.
Өфөнән тарих, йәмғиәтте өйрәнеү һәм экология уҡытыусыһы Сергей Переверзев Һамарҙа «Рәсәйҙең йыл уҡытыусыһы-2016» конкурсында Башҡортостан исеменән сығыш яһай. Йола буйынса, педагогик оҫталыҡ бәйгеһе бынан алдағы еңеүсенең тыуған төйәгендә уҙғарыла. Былтыр илдең иң яҡшы уҡытыусыһы исеменә Һамар вәкиле лайыҡ булды.
Сергей Переверзев 159-сы урта дөйөм белем биреү мәктәбендә уҡыта. Ул — «Йыл уҡытыусыһы-2016» ҡала һәм республика конкурстары еңеүсеһе. Уның педагогик кредоһы — «Яҡшы уҡытыусы — яҡшы уҡыусы!».
Федераль этаптың тәүге ике туры Һамарҙа уҙа, унда 85 төбәктән уҡытыусылар ҡатнаша. Асыҡ дәрестәрҙең һәм методик семинарҙарҙың тура трансляцияһын интернетта ҡарарға мөмкин.
26 сентябрҙә Сергей Переверзев 10 класта тарих дәресен үткәрҙе. 28 сентябрҙә беренсе турға йомғаҡ яһала һәм конкурстың 15 лауреаты билдәләнә. Икенсе турҙа оҫталыҡ дәресе, педагогик совет, мәғариф проекты ҡаралған. Ул 1 октябрҙә тамамлана. Артабан финалға сыҡҡан биш кеше һуңғы турҙа ҡатнашыу өсөн Мәскәүгә юллана. Унда уларҙы «Мәғариф сәйәсмәндәренең түңәрәк өҫтәле» тип аталған конкурс һынауы көтә.
Еңеүсе 3 октябрҙә Дәүләт Кремль һарайында иғлан ителә. Конкурсанттар Бойондороҡһоҙ Дәүләттәр Берләшмәһе илдәре уҡытыусылары һәм мәғариф хеҙмәткәрҙәренең IV съезында ҡатнаша.


text:
Башҡорт дәүләт медицина университетының сығарылыш курс студенттары һаулыҡ һаҡлау өлкәһе белгестәре менән осрашты
Башҡорт дәүләт медицина университетында республиканың һаулыҡ һаҡлау учреждениелары етәкселәренең алтынсы курс студенттары менән осрашыуы үтте. Сарала шулай уҡ БР һаулыҡ һаҡлау министры урынбаҫары Рәлиҙә Шакирова, Ҡулланыусылар хоҡуғын һәм кеше именлеген яҡлау өлкәһендәге күҙәтеү буйынса федераль хеҙмәттең Башҡортостан буйынса идаралығы етәксеһе Евгений Степанов, БР Һаулыҡ һаҡлау министрлығының бүлек начальнигы Нәзир Минһажев, Башҡорт дәүләт медицина университеты проректоры Александр Цыглин, университет факультеттары декандары ҡатнашты, тип хәбәр иттеләр юғары уҡыу йортоноң матбуғат хеҙмәтенән.
Рәлиҙә Шакирова билдәләүенсә, Башҡортостандың дауалау-профилактика учреждениеларына йәш табиптарҙы йәлеп итеү ведомствоның төп бурыстарының береһе булып тора. Министр урынбаҫары кадрҙар мәсьәләһенә туҡталды, табиптарға социаль ярҙам күрһәтеү саралары, шул иҫәптән «Земство табибы» программаһы хаҡында һөйләне, һаулыҡ һаҡлау өлкәһендә ниндәй белгестәрҙең айырыса һорау менән ҡулланылыуы хаҡында әйтте. «Яҡын киләсәктә беҙҙең һаулыҡ һаҡлау системаһының кадрҙар рәтен тулыландырырһығыҙ, республика халҡына медицина ярҙамы күрһәтеү сифатын яҡшырыту өсөн бөтә көсөгөҙҙө һәм белемегеҙҙе йүнәлтерһегеҙ, тип ышанам», — тине Рәлиҙә Шакирова.
Осрашыу барышында студенттар һаулыҡ һаҡлау өлкәһен үҫтереү мөмкинлектәре тураһында хәбәрҙар булды, үҙҙәрен ҡыҙыҡһындырған һорауҙарға яуап алды.
Министр урынбаҫары һүҙҙәренсә, студенттар менән бындай осрашыуҙар Башҡорт дәүләт медицина университетында йыш үткәрелә. Улар буласаҡ медицина хеҙмәткәрҙәренә дөрөҫ йүнәлеш һайларға ярҙам итеү, һаулыҡ һаҡлау өлкәһен кәрәкле белгестәр менән тәьмин итеүгә булышлыҡ итеү маҡсатында ойошторола.


text:
Рөстәм Хәмитов Башҡортостандың фәнни ойошмалары етәкселәре менән кәңәшмә уҙғарҙы Фото: Андрей Старостин
Рөстәм Хәмитов Башҡортостандың фәнни ойошмалары етәкселәре менән кәңәшмә уҙғарҙы
Рөстәм Хәмитов Башҡортостандың фәнни ойошмалары етәкселәре менән кәңәшмә уҙғарҙы Фото: Андрей Старостин
ӨФӨ, 2015 йыл, 27 апрель. /«Башинформ» мәғлүмәт агентлығы, Илья Спиридонов/.
24 апрелдә Республика йортонда Башҡортостан Башлығы Рөстәм Хәмитов республиканың Фәндәр академияһы президенты Рәмил Бәхтизин һәм Рәсәй Фәндәр академияһының Өфө ғилми үҙәге рәйесе Усеин Джемилев менән кәңәшмә уҙғарҙы.
Кәңәшмә Башҡортостандың фәнни комплексын камиллаштырыу һәм үҫтереү, шулай уҡ фәнни институттарҙы республика иҡтисадын яңыртыу буйынса проекттарҙы ғәмәлгә ашырыуға йәлеп итеү мәсьәләләренә арналды.
Бынан тыш, Башҡортостан Республикаһы Башлығы ҡарамағындағы Фән буйынса совет булдыру темаһы тикшерелде. Уның бурысы – фән өлкәһендә дәүләт сәйәсәтен тормошҡа ашырыуҙың өҫтөнлөклө йүнәлештәрен билдәләү, республика дәүләт власы органдары, урындағы үҙидаралыҡ органдары, йәмәғәт берекмәләре, ғилми һәм белем биреү ойошмалары эшмәкәрлеген координациялау.
1951 йылда төбәктә СССР Фәндәр академияһының Башҡортостан филиалы асыла. Рәсәй Фәндәр академияһының Өфө ғилми үҙәге – Рәсәй Фәндәр академияһының ҙур ғилми үҙәктәренең береһе, 14 институттың эшмәкәрлеген ойоштора.
Башҡортостан Республикаһының Фәндәр академияһы 1991 йылдың февралендә төбәктең фәнни-техник мөмкинлектәрен һаҡлау, нығытыу һәм үҫтереү маҡсатында булдырылған. Учреждениеның структураһында ете бүлек бар.


text:
Республикала Рәсәй президентлығына кандидат Владимир Путинға ярҙам итеү буйынса үҙәк халыҡ штабының мобиль төркөмө эшләй
18 ғинуарҙа Башҡортостанда Рәсәй президентлығына кандидат Владимир Путинға ярҙам итеү буйынса үҙәк халыҡ штабының мобиль төркөмө эшләй. Уның составында — Дөйөм Рәсәй халыҡ фронды ағзалары: Милли медицина палатаһы президенты, Ашығыс балалар хирургияһы һәм травматологияһы ғилми-тикшеренеү институты директоры Леонид Рошаль, алтынсы саҡырылыш Дәүләт Думаһы депутаттары – Дәүләт Думаһының Һаулыҡ һаҡлау буйынса комитеты рәйесе урынбаҫары Сергей Дорофеев, Мәғариф буйынса комитет рәйесе урынбаҫары Людмила Бокова, Хеҙмәт, социаль сәйәсәт һәм ветерандар эштәре буйынса комитет ағзаһы Валерий Трапезников, Рәсәй Ауыл йәштәре союзы рәйесе Ольга Платошкина һәм Ставрополь крайы Апанасенко районының Апанасенко исемендәге ауыл хужалығы-етештереү кооперативы рәйесе Алексей Лавриненко.
Көн дауамында мобиль төркөм ағзалары республика йәмәғәтселеге менән осрашыуҙар үткәрә, унда асыҡ диалог форматында Рәсәй президентлығына кандидат Владимир Путиндың һайлау алды программаһындағы положениеларҙы аңлата, халыҡ һорауҙарына яуап бирә.


text:
Республиканың ете ҡалаһында коммуналь хеҙмәттәргә түләүҙәр 2014 йылда 12 процентҡа артыуы мөмкин
Өфөлә, Ағиҙелдә, Благовещенда, Нефтекамала, Салауатта, Сибайҙа, Стәрлетамаҡта, шулай уҡ Башҡортостандың Балтас һәм Ҡалтасы райондарында граждандарҙың коммуналь хеҙмәттәр өсөн түләүҙәре үҫешенең иң сикке индексы 2014 йылдың 1 июленән алып 112 процент кимәлендә билдәләнгән, ҡалған райондарҙа – 106 процент. Тейешле бойороҡ рәсми хоҡуҡи мәғлүмәт порталында баҫылған.
Рәсәй Федерацияһының айырым субъекттары буйынса торлаҡ-коммуналь хужалыҡ хеҙмәттәре өсөн түләүҙәр индексының үҙгәреше РФ Хөкүмәтенең 30 апрелендәге Бойороғо менән раҫланған. Документтарға ярашлы, Башҡортостан буйынса коммуналь хеҙмәттәр өсөн түләүҙәрҙең дөйөм үҫеше 2014 йылда алты проценттан артмаҫҡа тейеш.
— Йылылыҡ һәм һыу менән тәьмин итеү буйынса хеҙмәттәр күрһәткән ойошмаларҙың сығымдарын күҙ уңында тотоп, иҡтисади яҡтан нигеҙле тарифтар раҫларға тейешбеҙ. Шуларҙы иҫәпкә алыу менән ауыл биләмәләрендә тарифтарҙың артыуы күҙаллана, — тип аңлатты БР Тарифтар буйынса дәүләт комитеты рәйесе Фәдис Сәлимгәрәев. — Миҫалға, Ҡалтасы районында яңы предприятие төҙөлдө, яңы селтәрҙәр барлыҡҡа килде, һыу алыу ҡоролмаһы ремонтланды – сығымдарҙың артыуы законлы рәүештә. Унан да бигерәк, тарифтың артыуы граждандар йыйылышында бергәләп һөйләшелде.


text:
Төбәктә янғынға ҡаршы махсус режим бөтөрөлдө Фото: Олег Яровиков
Төбәктә янғынға ҡаршы махсус режим бөтөрөлдө
Төбәктә янғынға ҡаршы махсус режим бөтөрөлдө Фото: Олег Яровиков
ӨФӨ, 2016 йыл, 22 сентябрь. /«Башинформ» мәғлүмәт агентлығы, Галина Бахшиева/.
Башҡортостанда янғынға ҡаршы махсус режим бөтөрөлдө. Был урман янғындарына бәйле хәлдең тотороҡланыуына бәйле. Республика Урман хужалығы министрлығының матбуғат хеҙмәте ошо хаҡта хәбәр итә.
Янғын хәүефе миҙгеле башланғандан алып Башҡортостанда 148 урман янғыны теркәлгән. Шуларҙың 37-һе — халыҡтың ут менән һаҡһыҙ эш итеүе, 88-е йәшен арҡаһында сыҡҡан, дүртәүһе ҡаты көнкүреш ҡалдыҡтары сүплегенән күскән, тағы икәүһе ауыл хужалығы үртенән тоҡанған. Ҡалған 17 янғындың сәбәптәре асыҡлана.
Төбәктә янғындан зыян күргән урмандарҙың дөйөм майҙаны яҡынса 615 гектар тәшкил иткән.


text:
Хәрби иҫәпте ойоштороу буйынса Башҡортостанға РФ-ла беренсе урын бирелгән
РФ Оборона министрының 2010 йылдың 31 майындағы 585-се һанлы бойороғона ярашлы, Рәсәй Федерацияһы субъекттары араһында хәрби иҫәпте иң яҡшы ойоштороуға конкурс-тикшереү йомғаҡтары буйынса Башҡортостан Республикаһына беренсе урын бирелгән, тип хәбәр итә Башҡортостан Республикаһы хәрби комиссариатының матбуғат хеҙмәте. РФ Хөкүмәтенең 2006 йылдың 27 ноябрендәге 719-сы һәм РФ Оборона министрының 2007 йылдағы 500-сө ҡарарҙарына ярашлы, конкурс Рәсәй Федерацияһы субъекттарының башҡарма власть органдары, урындағы үҙидара органдары, хәрби комиссариаттар менән берлектә Рәсәй Федерацияһы Ҡораллы Көстәренең хәрби идаралығы органдары менән үткәрелде.
Был һөҙөмтәләргә Башҡортостан Республикаһы башҡарма власть органдары һәм хәрби комиссариаттың, муниципаль район һәм ҡала округтары буйынса хәрби комиссариат бүлексәләре менән урындағы үҙидара органдарының берлектәге һәм яйға һалынған эше арҡаһында өлгәшелгән.


text:
Республика аграрийҙары миллион тонна иген алыуға яҡынлашты
Тәүге миллион тонна игенде Башҡортостан аграрийҙары шаршамбыға һуғырға ниәтләй, тип хәбәр иттеләр БР Ауыл хужалығы министрлығынан. Бының өсөн ауыл эшсәндәренең бөтә мөмкинлектәре лә бар. Уҙған аҙна йомғаҡтары буйынса республикала 393 мең гектарҙа иген сабылған. Был планлаштырылғандың дүрттән бер өлөшө. Комбайнерҙар 330 мең гектарҙа ашлыҡ һуҡҡан. Ураҡ кампанияһы башланғандан алып республика бураларына 700 мең тонна иген һалынған.
Бөгөнгө көндә республиканың бар райондарында ла иген сабалар. Белорет районы ғына был исемлектә юҡ, сөнки унда ашлыҡ өлгөрөп етмәгән.
Архангел, Ауырғазы, Баҡалы, Бәләбәй, Бишбүләк, Стәрлетамаҡ, Мәләүез, Көйөргәҙе, Саҡмағош райондарында һәм республиканың игенгә бай башҡа төбәктәрендә ураҡ кампанияһы яҡшы ойошторолған. Был райондарҙа майҙандарҙың 25-41 проценты урып һуғылған.
Мәләүездәрҙең уңышы мул. Был район хужалыҡтарында ошо көндәрҙә гектарынан 30,7-шәр центнер ашлыҡ алына. Республика буйынса уртаса күрһәткес – 21 центнер. Өфө районы игенселәре уларҙан бер аҙға ҡалыша – гектарынан 30 центнер. Тулайым йыйым буйынса Стәрлетамаҡ районы алдынғы урында. Бында бойҙай төшөмө 54,4 мең тоннанан ашып киткән.


text:
Ҡалтасы районында буласаҡ һайлаусыларҙың хоҡуҡи белемен арттыралар
Ҡалтасы районының һайлаусылар исемлегендә — 21,5 меңгә яҡын кеше. Территориаль һайлау комиссияһы рәйесе Татьяна Мухнурова «Башинформ» агентлығына районда 37 участка һайлау комиссияһы эшләүе хаҡында һөйләне. Бөгөнгө көнгә 40-ҡа яҡын теркәүҙән төшөрөү таныҡлығы бирелгән. Территориаль һайлау комиссияһы рәйесе фаразлауынса, үткән һайлау кампаниялары тәжрибәһенә таянғанда, теркәүҙән төшөү таныҡлығын алыр өсөн 500-гә яҡын кешенең мөрәжәғәт итеүе ихтимал. Улар араһында – студенттар, шулай уҡ район һәм республиканан ситтә вахта ысулы менән эшләүселәр.
Халыҡтың әүҙемлеген арттырыу ниәте менән район гәзите биттәрендә һайлауҙар буйынса мәҡәләләр даими баҫылып тора. Һайлау кампанияһы барышына, яңылыҡтарҙан тыш, күләмле аналитик материалдар ҙа бағышлана.
Үҙәк район китапханаһы тарафынан ойошторолған өлкән синыф уҡыусылары араһында үткәрелгән конкурс та буласаҡ һайлаусыларҙың хоҡуҡи белемен арттырыуға йүнәлтелгән. «Һорау-яуап» форматында йәштәр һайлау ҡануниәте үҙенсәлектәрен үҙләштерә. Быйыл Ҡалтасы районының 500-гә яҡын кешеһе һайлауҙа тәүгә ҡатнашасаҡ. Улар өсөн иҫтәлекле дипломдар ҙа әҙерләнгән. Район хакимиәтенең йәштәр бүлеге йәш һайлаусылар өсөн мәҙәни саралар ҙа ойоштормаҡсы.


text:
Фото:
Башҡортостан Республикаһы мәҙәниәт министры итеп Асҡар Абдразаҡов тәғәйенләнде
Фото:
Башҡортостан Республикаһы Президенты Рөстәм Хәмитовтың бөгөнгө Указы менән Башҡортостандың мәҙәниәт министры итеп билдәле йырсы Асҡар Әмир улы Абдразаҡов тәғәйенләнде. Указ ҡул ҡуйған көндән көсөнә инде.
Был тәғәйенләүгә "Башинформ" агентлығына Башҡортостан Хөкүмәте Премьер-министры урынбаҫары Зөһрә Рәхмәтуллина бына ниндәй аңлатма бирә:
— Асҡар Абдразаҡов - Башҡортостан мәҙәниәте потенциалын, байлығын, киң күләмлелеген кәүҙәләндереүсе билдәле фигураларҙың береһе, һәм күп милләтле, күп конфессиялы республикабыҙҙың мәҙәниәт министры вазифаһына тап Асҡар Абдразаҡовың тәғәйенләнеүе – Башҡортостан мәҙәниәте өсөн күләмлерәк, тығыҙыраҡ, планета кимәлендә аралашыуҙы аңлатҡан үҙенсәлекле аҙым ул. Сөнки Асҡар Абдразаҡов — мәҙәниәт өлкәһендә билдәле башҡарыусы, Европаның иң яҡшы театрҙары тамашасылары табынған вокалсы, исеме бар донъяға танылған опера йырсыһы. Был яуаплы вазифаға Асҡар Абдразаҡов кеүек абруйлы шәхес тәғәйенләнеүе арҡаһында Башҡортостан мәҙәниәтенең мәҙәни киңлекте артабан киңәйтеүгә, донъя күләмендәге йондоҙҙарҙы саҡырыуға яңы мөмкинлектәре барлыҡҡа килә. Беҙ глобалләшеү процестары үҙҙәрен нығыраҡ һиҙҙертә барған заманда йәшәйбеҙ, һәм территориаль, милли сиктәрҙе белмәгән сәнғәтте йәлеп итеп кенә мәҙәниәт өлкәһендәге үҙебеҙҙең нигеҙлелегебеҙҙе, ҡаҙаныштарыбыҙҙы дәлилләй алабыҙ. Сәнғәт – һәр мәҙәниәттең үҙенә күрә коды ул. Аралашып, сәнғәтте, башҡа халыҡтар мәҙәниәтен өйрәнеп, беҙ үҙебеҙ ҙә рухи яҡтан байыйбыҙ һәм башҡа мәҙәниәттәрҙе лә үҙенсәлекле мәҙәни мөхитебеҙгә ылыҡтырабыҙ.


text:
Шәшке
Шәшке (лат. Mustela lutreola) — һыуһарҙар ғаиләһенә ҡараған затлы тиреле йылтыр көрән йөнлө, ҡыҫҡа аяҡлы йәнлек; бармаҡ араларында йөҙөү ярылары булыуы менән характерлы.
Йөкмәткеһе
Һаҡлау саралары[үҙгәртергә | вики-тексты үҙгәртергә]
Европа шәшкеһе төрө МСОП-тың Ҡыҙыл китабына, шулай уҡ Башҡортостан Республикаһының? Коми Республикаһының, Ямал -Ненең Автономиялы өлкәһенең, Ырымбур өлкәһенең, Свердловск өлкәһенең Ҡыҙыл китаптарына ла индерелгән. Положение о Красной книге Свердловской области. Союз охраны птиц России. Тәүге сығанаҡтан архивланған 24 август 2011. 6 март 2011 тикшерелгән.   и Челябинской областей. Төрҙәше Кавказ европа шәшкеһе (Mustela lutreola turovi) РәсәйФедерацияһының Ҡыҙыл китабына индерелгән.
Төрҙәше Урта Рәсәй европа шәшкеһе (Mustela lutreola novikovi) шулай уҡзанесён в Красный список МСОП-тың Ҡыҙыл китабына индерелгән.
[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
-
Брокгауз һәм Ефрондың энциклопедик һүҙлеге (1890—1907).
Һылтанмалар[үҙгәртергә | вики-тексты үҙгәртергә]
- Норка европейская — статья и фотографии на сайте inFerretGroup Павлинова И. Я.
- Норка европейская — статья на сайте Экосистема
- Норка европейская — статья на сайте Института Проблем Экологии и Эволюции имени А. Н. Северцова


text:
Июндә «Үлем менән ҡайҙа сауҙа итеүҙәрен хәбәр ит!» акцияһы үтәсәк
2010 йылдың 1 июненән 30-ына тиклем РФ Наркотиктар әйләнешенә контроль буйынса федераль хеҙмәте Халыҡ-ара наркоманияға һәм наркобизнесҡа ҡаршы көрәш көнөнә арналған «Үлем менән ҡайҙа сауҙа итеүҙәрен хәбәр ит!» Бөтә Рәсәй наркотиктарға ҡаршы акция үткәрә.
Уны үткәргән ваҡытта тәүлек әйләнәһенә республика наркоконтроленең 8-800-347-20-30 «ышаныс телефоны» эшләйәсәк, уның буйынса кешеләр наркотиктар әҙерләү, ҡулланыу һәм һаҡлау факттары һәм башҡа мөһим мәғлүмәттәр тураһында бушлай шылтыратып белдерә ала. Бер шылтыратыу ҙа иғтибарһыҙ ҡалдыралмаясаҡ. Бөтә мәғлүмәтте наркоконтроль хеҙмәткәрҙәре тикшереп, улар буйынса саралар күрәсәк.
Республика халҡы шулай уҡ Рәсәй Наркотиктар әйләнешенә контроль буйынса федераль хеҙмәтенең Башҡортостан Республикаһы буйынса идаралығы рәсми сайтының (www.gnkrb.ru) махсус битендә наркотиктарға ҡаршы ведомство етәкселегенә һорауҙар бирә һәм тәҡдимдәрен белдерә ала.
Башҡортостан Республикаһы наркотиктарға ҡаршы комиссия рәйесе урынбаҫары, Рәсәй Наркотиктар әйләнешенә контроль буйынса федераль хеҙмәтенең БР буйынса идаралығы начальнигы полиция генерал-лейтенанты Валерий Кокин билдәләүенсә, «хоҡуҡ һаҡлау органдарының йәмәғәтселек менән үҙ-ара килешеп эш итеүе ыңғай һөҙөмтәләр генә бирә. Шуға күрә лә был юлы ла республика халҡы акция үткәреүгә аңлап ҡарар һәм наркотиктар менән бәйле афәткә бергәләп ҡаршы тороу эшендә әүҙем гражданлыҡ позицияһы күрһәтер, тип ышанабыҙ».


text:
Өфөлә Георгий таҫмалары таратыласаҡ Фото: Андрей Старостин
Өфөлә Георгий таҫмалары таратыласаҡ
Өфөлә Георгий таҫмалары таратыласаҡ Фото: Андрей Старостин
ӨФӨ, 2016 йыл, 20 апрель. /«Башинформ» мәғлүмәт агентлығы, Арина Рәхимҡолова/.
22 апрелдә Өфөлә «Георгий таҫмаһы» акцияһы башлана. Еңеү символын «Өфө» универмагы алдындағы майҙанда алырға мөмкин, тип хәбәр итә ҡала хакимиәтенең матбуғат хеҙмәте.
Акция сиктәрендә «Еңеү йырҙары» исемле концерт, театрлаштырылған хәрби-тарихи тамаша, «Хәрби Дан күргәҙмәһе» ойошторола, шулай уҡ «Төнгө бүреләр» Бөтә Рәсәй мотоклубының Өфөләге бүлексәһе сығыш яһай. Ғәҙәттәгесә, сараға килгән ҡунаҡтарға «Еңеү ирекмәндәре» Бөтә Рәсәй йәмәғәт хәрәкәтенең урындағы бүлексәһе ағзалары һәм Өфөләге хәрби-патриотик һәм үҫмерҙәр клубы тәрбиәләнеүселәре Георгий таҫмаларын таратасаҡ.
Ойоштороусылар — ҡала хакимиәтенең йәштәр эштәре буйынса комитеты, баш ҡаланың йәштәрҙе илһөйәрлек рухында тәрбиәләү үҙәге, «Әфлисун» балалар, үҫмерҙәр һәм йәштәр өсөн клубтар берекмәһе. Сара көндөҙгө сәғәт 4-тә башлана. Белешмә өсөн телефон: 279-06-60.


text:
Башҡортостанда «Минең Республикам» акцияһы старт ала
Башҡортостандың урта махсус һәм юғары уҡыу йорттары студенттары, йәштәр йәмәғәт берекмәләре активистары – «Минең Республикам» социаль-экологик акцияһының төп ҡатнашыусылары.
Был традицион сара төбәктең экологик торошон яҡшыртыу һәм йәштәрҙең тирә-яҡ мөхит торошо өсөн яуаплылығын күтәреү маҡсатында БР Йәштәр сәйәсәте һәм спорт министрлығы һәм Республика йәштәрҙе эш менән тәьмин итеүгә булышлыҡ итеү үҙәге менән ойошторолған.
БР Йәштәр сәйәсәте һәм спорт министрлығынан хәбәр итеүҙәренсә, Аврора урамындағы урман массивы (Ағиҙел биҫтәһе), Салауат Юлаев исемендәге парк менән БР Президенты Хакимиәте янындағы тау битләүе — Өфөлә йәштәргә таҙартырға тура киләсәк территориялар иҫәбендә.
Акцияны рәсми асыу тантанаһы 16 апрелдә Дуҫлыҡ монументы алдында үтәсәк. Ҡатнашыусыларҙы йәштәр-спорт ведомствоһы, БР Тәбиғәттән файҙаланыу һәм экология министрлығы, БР Профсоюздар федерацияһы, Республика йәштәрҙе эш менән тәьмин итеүгә булышлыҡ итеү үҙәге һәм башҡа ойошмалар вәкилдәре тәбрикләйәсәк.
Сара 11 сәғәттә башлана. Артабан акцияға БР ҡалалары һәм ауылдары ҡушыласаҡ.


text:
Өфөлә Хәрби-һауа көстәренә 100 йыл тулыу айҡанлы миҙалдар тапшырыу тантанаһы үттеФото: Андрей Старостин
Өфөлә Хәрби-һауа көстәренә 100 йыл тулыу айҡанлы миҙалдар тапшырыу тантанаһы үтте
Өфөлә Хәрби-һауа көстәренә 100 йыл тулыу айҡанлы миҙалдар тапшырыу тантанаһы үттеФото: Андрей Старостин
Өфөлә «Хәрби-һауа көстәренә 100 йыл» миҙалдарын тапшырыу тантанаһы үтте. РФ Йәмәғәт наградалары Президиумы рәйесе, ике тапҡыр Советтар Союзы Геройы Виктор Горбатко һәм Рәсәй Космонавтика федерацияһы президенты, ике тапҡыр Советтар Союзы Геройы Владимир Коваленок ҡулынан наградаларҙы Башҡортостанда йәшәгән, Рәсәйҙең аэрокосмос тармағына лайыҡлы өлөш индергән егерменән ашыу кеше алды.
Тантаналы сара 20 ноябрҙә Өфөләге Конгресс-холдың ултырыштар залында үтте. Унда Дәүләт-ара герой ҡалалар һәм хәрби дан ҡалалары союзы башҡарма комитеты рәйесе Алексей Ткачев, Башҡортостан Хөкүмәте Премьер-министры урынбаҫары Марат Мәһәҙиев, БР Сауҙа-сәнәғәт палатаһы президенты Юрий Пустовгаров, йәмәғәтселек вәкилдәре, тармаҡ предприятиелары һәм ойошмалары етәкселәре ҡатнашты.
Иҫтәлекле наградаларға Өфө дәүләт авиация техник университеты, «Күмертау авиация производство предприятиеһы» асыҡ акционерҙар йәмғиәте, «Гидравлика» Өфө агрегат предприятиеһы» асыҡ акционерҙар йәмғиәте, «Өфө агрегат производство берекмәһе» асыҡ акционерҙар йәмғиәте, «Өфө «Молния» фәнни-производство предприятиеһы» асыҡ акционерҙар йәмғиәте, «Өфө приборҙар эшләү производство берекмәһе» асыҡ акционерҙар йәмғиәте, «Өфө моторҙар эшләү производство берекмәһе» асыҡ акционерҙар йәмғиәте, «Техпромсервис» ябыҡ акционерҙар йәмғиәте, БР Берләшкән үтә еңел авиация федерацияһы хеҙмәткәрҙәре лайыҡ булды.
«Хәрби-һауа көстәренә 100 йыл» миҙалы шулай уҡ һынаусы летчик, һынаусы космонавт Урал Солтановҡа һәм БР Сауҙа-сәнәғәт палатаһы президенты Юрий Пустовгаровҡа тапшырылды.
Владимир Коваленок айырым «Ҡаҙаныштар өсөн» миҙалын Рәсәй Космонавтика федерацияһы ағзаһы Вадим Куриловҡа тапшырҙы.
Сара аҙағында Алексей Ткачев барыһын да наградалар менән ҡотланы. Шулай уҡ ул Өфөнөң Бөйөк Ватан һуғышы һәм һуғыштан һуңғы йылдарҙа күрһәткән ҡаҙаныштары өсөн хеҙмәт һәм хәрби дан ҡалаһы исеменә лайыҡ булыуын билдәләне.


text:
Иран Башҡортостандан медицина быялаһы менән ҡыҙыҡһынды
Иран фармацевтика компаниялары "Туймазыбыяла" асыҡ акционерҙар йәмғиәтендә етештерелгән медицина быялаһы менән ҡыҙыҡһынды.
Республика продукцияһына ҡыҙыҡһыныу Иран Ислам Республикаһы баш ҡалаһы Тегеранда "Tehran Permanent Fair Ground" күргәҙмә үҙәгендә үткән "Иран-Бал 2009" халыҡ-ара күргәҙмәһе барышында күренде. Иран Һаулыҡ һаҡлау һәм медицина мәғарифы министрлығы ярҙамында үткәрелгән күргәҙмә Төркиәнән, Тайвандан, Ҡытайҙан, Пакистандан, Азербайжандан, Пакистандан, Афғанстандан һәм башҡа илдәрҙән 500-ҙән ашыу фармацевтика компанияларын йыйҙы.
Күргәҙмә барышында Башҡортостан медицина быялаһы менән Иран ғына түгел, шулай уҡ Берләшкән Ғәрәп Әмирлектәре һәм Көньяҡ Африка Республикаһы предприятиелары ла ҡыҙыҡһынды. Күргәҙмә тамамланғас та "Туймазыбыяла" асыҡ акционерҙар йәмғиәте яңы сит ил заказсыларына үҙ продукцияһының һынау партияларын оҙатты.
Әлеге ваҡытта "Туймазыбыяла" акционерҙар йәмғиәте медицина һәм аҙыҡ-түлек быялаһынан продукция етештереү буйынса Рәсәйҙең иң ҙур махсуслашҡан предприятиеларының береһе булып тора. Предприятие үҙ тауарҙарын Рәсәйҙең бөтә төбәктәренә, ҡайһы бер яҡын һәм алыҫ сит илдәргә лә оҙата.


text:
Илеш районында яңы физкультура-һауыҡтырыу комплексы асылдыФото: Дмитрий Слезин
Илеш районында яңы физкультура-һауыҡтырыу комплексы асылды
Илеш районында яңы физкультура-һауыҡтырыу комплексы асылдыФото: Дмитрий Слезин
Илеш районының Үрге Йәркәй ауылында яңы спорт комплексы асылды.
Физкультура-сәләмәтләндереү комплексы 2011 йылда Башҡортостан Республикаһының Социаль-маҡсатлы программалары фонды ярҙамында төҙөлә башлаған. Проектты тормошҡа ашырыуға «Башнефть» асыҡ акционерҙар йәмғиәте 91 миллион һум аҡса бүлгән.
Бинаның дөйөм майҙаны 2366,8 квадрат метр тәшкил итә. Комплекс сменаһына 83 кешене хеҙмәтләндерә ала.
Учреждениены асыу тантанаһында Илеш районы хакимиәте башлығы Илдар Мостафин, Башҡортостандың йәштәр сәйәсәте һәм спорт министры Андрей Иванюта, республика Президенты ярҙамсыһы Камила Дәүләтова, РФ субъекттарының власть органдары менән үҙ-ара килешеп эш итеү буйынса департамент директоры Константин Чистяков ҡатнашты.
— Бөгөн Илеш ерендә ысын мәғәнәһендә тарихи ваҡиға, байрам – ҡыҫҡа ваҡыт эсендә төҙөлгән физкультура-сәләмәтләндереү комплексы үҙ ишектәрен аса, — тине Илдар Мостафин. – Әлбиттә, «Башнефть» компанияһына сикһеҙ рәхмәтлебеҙ. Был комплекс уларҙың көсө һәм средстволары ярҙамында төҙөлдө. Бындай объект асыу районда спортты үҫтереүгә ҙур булышлыҡ итәсәк, тип ышанам. Республика һәм социаль-маҡсатлы программалар фонды етәкселегенә айырым рәхмәт белдерәм.
Учреждение заманса ҡорамалдар менән йыһазландырылған, унда тренажер залы, душ кабиналары, ял итеү зоналары, буфет урынлашҡан. Комплекс биләмәһендә хоккей ҡумтаһы бар.
Сара һуңында байрам ҡунаҡтары һәм урындағы халыҡ өсөн мини-футбол матчы ойошторолдо.


text:
Фото:
Өфөлә Хәзит Дауытов мемориалы старт алды
Фото:
Классик шахмат буйынса Өфөлә Хәзит Дауытов мемориалы старт алды. Республика балалар-үҫмерҙәр шахмат мәктәбендә үткән турнирҙы Өфөнөң Шахмат федерацияһы ойошторҙо.
Мемориалды асыу тантанаһында билдәле тренерҙың уҡыусылары Фәрит
Кәримов менән Карина Әхмәтова остаздары хаҡында иҫтәлектәре менән уртаҡлашты һәм уның тормош юлын хәтергә төшөрҙө.
Хәзит Дауытов уҙған быуаттың 80-се йылдарынан алып ғүмере аҙағынаса үҫмерҙәр уҡытҡан. Уның I Өфө политология гимназияһы тәрбиәләнеүселәренән торған командаһы ҡала һәм республика конкурстарында оҙаҡ йылдар Республика балалар-үҫмерҙәр спорт мәктәбе командаһы менән бер тигеҙ һөҙөмтәләр күрһәткән, ә улы Рөстәм Башҡортостанда беренсе булып халыҡ-ара гроссмейстер исемен яулаған һәм Германияла чемпион булған. Ҡаҙаныштарын танып, Өфө шахмат берләшмәһе йыл һайын уның иҫтәлегенә турнир ойоштора, бындай тәүге турнир 2000 йылдың июнендә үткәйне.
Әгәр уҙған йылда рейтинг турнирында Өфөнән 29 сатрашсы ҡатнашһа, быйыл 43 спортсы көсөн һынап ҡарарға теләк белдергән. Мемориал швейцар системаһы буйынса туғыҙ турҙа үтә һәм 11 апрелдә тамамлана. Йыйылған мәрәйҙәре буйынса, ә мәрәйҙәр һаны тигеҙ булғанда — башҡа төрлө өҫтәмә күрһәткестәр буйынса билдәләнгән еңеүсегә һәм приз алыусыларға грамоталар, ҡиммәтле бүләктәр тапшырыласаҡ.


text:
Фото:
Санкт-Петербургта милли түләү системаһы мәсьәләләре тикшереләсәк
Фото:
7 — 9 сентябрҙә Санкт-Петербургта «Милли түләү системаһы һәм уны ғәмәлгә ашырыуҙа Рәсәй Банкының роле» бөтә Рәсәй кәңәшмәһе үтәсәк. Сарала Башҡортостан Республикаһы Милли банкы рәйесе Рөстәм Мәрҙәнов та ҡатнашасаҡ.
Элегерәк Рәсәй Федерацияһы Президенты Дмитрий Медведев берҙәм түләү системаһын булдырырға тәҡдим итте, уның нигеҙендә артабан бөтә рәсәйлеләр социаль карталар алырға тейеш. Уның фекеренсә, дәүләт хеҙмәттәрен түләү һәм социаль түләүҙәрҙе ҡулаҡсаһыҙ формала алыу өсөн мөмкинлектәр ярайһы киңәйтелергә тейеш.


text:
Республиканың ике юғары уҡыу йорто — бөтә Рәсәй студент берләшмәләрен үҫтереү программалары конкурсында еңеүселәр иҫәбендә
ӨФӨ, 2015 йыл, 5 март. /«Башинформ» мәғлүмәт агентлығы, Эльмира Сабирова/.
Башҡорт дәүләт университеты һәм Өфө дәүләт авиация техник университеты — 2015 йылға бөтә Рәсәй студент берләшмәләре эшмәкәрлеген үҫтереү программалары конкурсында еңеүселәр араһында. Ул Рәсәйҙең Мәғариф һәм фән министрлығы тарафынан үткәрелде. Конкурста 214 вуз ҡатнашты. Улар программаның тулылығы, саралар буйынса сығымдарҙың нигеҙле булыуы, белем алыусыларҙың программа сараларына йәлеп итеүсәнлеге, студент берләшмәләре эшмәкәрлеге үҫеше динамикаһы критерийҙары буйынса баһаланды. 126 белем биреү ойошмаһы еңеүсе тип билдәләнде, улар федераль бюджеттан финансланасаҡ.
Башҡорт дәүләт университетының матбуғат үҙәгенән хәбәр итеүҙәренсә, уҡыу йортона бирелгән туғыҙ миллион һум аҡса студент берләшмәләре эшмәкәрлеген үҫтереү программаһын тормошҡа ашырыу өсөн файҙаланыласаҡ.
Былтыр ҙа Башҡорт дәүләт университетына ошо конкурста еңеү яулағаны өсөн дүрт миллион һум күләмендә аҡса бирелгәйне.


text:
Рәсәй һәм донъя хәбәрҙәре
Бразилия сенаты президент Дилма Русефты вәкәләттәренән азат итте. Импичмент менән тамамланған сәйәси гамбит илдә йыл башынан дауам итә. Майҙа Русефф вазифаһынан ситләтелде. Дилма Русеф ғәйепләүҙәрҙе кире ҡаға һәм импичментты сәйәси фетнә тип баһалай.
Габонаның башҡалаһында парламент бинаһы яна. Президент һайлауы йомғаҡтары менән риза булмаусы оппозиция вәкилдәре уға ут төрткән. Демонстранттарҙы ҡыуыу өсөн полиция водомет һәм күҙҙән йәш сығарыусы газ ҡулланған. Оппозиция кандидаты бәрелештәрҙә кәм тигәндә 14 кеше һәләк булды тип белдергән.
Рәсәйҙең оборона министрлығы «Ислам дәүләте» террор ойошмаһының ялан командирҙарының береһе Әбү Мөхәмәт әль-Аднандың һәләк булыуы тураһында хәбәр итә. СУ-34 бомбардировщигы Алеппо виләйәтендә ИГИЛ-дың 40-ҡа яҡын һуғышсыһын юҡ итә. Уларҙың араһында ойошманың киң мәғлүмәт саралары менән эшләү буйынса рәсми вәкиле Әбү Мөхәмәт әль-Аднан да була.


text:
Фото:
Өфөлә Мостай Кәримдең хәтер кисәһе үтте
Фото:
Башҡорт дәүләт опера һәм балет театрында башҡорт әҙәбиәте классигы Мостай Кәримгә 90 йәш тулыуға арналған хәтер кисәһе булып уҙҙы. Унда Башҡортостан яҙыусылары һәм шағирҙары, халыҡ шағирының туғандары, йәмәғәтселек вәкилдәре, артистар һәм студенттар ҡатнашты.
Почетлы ҡунаҡтар араһында БР Президенты ҡарамағындағы Дәүләт советнигы Сергей Лаврентьев, Мәскәү, Силәбе ҡалалары, Татарстан, Сыуаш, Марий Эл республикаларынан килгән абруйлы ҡунаҡтар булды.
Хәбәр итеүебеҙсә, БР Яҙыусылар союзының 75 йыллығына арналған байрам сараларында Рәсәйҙең төрлө төбәктәренән килгән билдәле әҙиптәр ҡатнаша. Хәтер кисәһендә лә Рәсәй Яҙыусылар союзының ағзалары ҡатнашты. Улар араһында Рәсәй Яҙыусылар союзы идараһы рәйесе урынбаҫары Геннадий Иванов, идара секретарҙары Йәмил Мостафин, Ринат Харисов, Валерий Воробьев, Рамазан Шәғәлие, Татарстан республикаһы Яҙыусылар союзы рәйесе Илфат Ибраһимов, Марий Эл республикаһы Яҙыусылар союзы рәйесе Василий Крылов һәм башҡалар.
БР Яҙыусылар союзы рәйесе Рауил Бикбаев үҙенең сығышында Мостай Кәримдең юбилейы бөтә халыҡ байрамына әйләнеүе тураһында әйтеп үтте. “Беҙҙең данлыҡлы яҡташыбыҙ тураһындағы хәтер быуаттар буйына һаҡланасаҡ”. – тине ул.


text:
Фото:
Өфөлә Башҡортостан Республикаһы дүртенсе саҡырылыш Дәүләт Йыйылышының 45-се ултырышы асылды
Фото:
Бөгөн Өфөлә Башҡортостан Республикаһы дүртенсе саҡырылыш Дәүләт Йыйылышы – Ҡоролтайҙың 45-се ултырышы үтә. БР Дәүләт Йыйылышы депутаттарынан тыш, унда Башҡортостан Президенты Рөстәм Хәмитов, республиканың дәүләт власы, урындағы үҙидаралыҡ органдары етәкселәре, Федерация Советы ағзалары һәм Башҡортостандан Дәүләт Думаһы депутаттары, БР Йәмәғәт һәм Йәштәр палатаһы ағзалары, суд һәм хоҡуҡ һаҡлау органдары, йәмәғәтселек, дини ойошмалар, киң мәғлүмәт саралары вәкилдәре ҡатнаша.
Парламенттың пленар ултырышында «2012 йылға Башҡортостан Республикаһы бюджеты тураһында»ғы һәм «2012 йылға Башҡортостан Республикаһының Мотлаҡ медицина страховкаһы территориаль фонды бюджеты тураһында»ғы закон проекттары ҡараласаҡ.
Депутаттар йәмғеһе 30-ҙан ашыу закон проектын ҡараясаҡ. Улар араһында – граждандар мөрәжәғәтенә, һаулыҡ һаҡлауға, адреслы социаль ярҙамға, инвалидтарға социаль ярҙам күрһәтеүгә ҡағылышлы республика закондары проекттары.
«Башҡортостан Республикаһы Өфө ҡалаһы ҡала округының урындағы үҙидара органдарына медицина ярҙамын күрһәтеүҙе ойоштороу буйынса Башҡортостан Республикаһының ҡайһы бер дәүләт вәкәләттәрен бүлеү тураһында»ғы закон проекты айырыуса иғтибар талап итте. Проект Өфө ҡалаһы Советы тарафынан тәҡдим ителде.
Мәғариф, фән, мәҙәниәт, спорт һәм йәштәр эше буйынса комитет «Мәғариф тураһында»ғы Башҡортостан Республикаһы Законына үҙгәрештәр индереү тураһында»ғы закон проектын тәҡдим итте. Проектта сәнғәт өлкәһендәге мәғариф программаларын тормошҡа ашырыу мөмкинлеген күҙ уңында тотоу тәҡдим ителә.
Шулай уҡ беренсе уҡыуҙа «Башҡортостан Республикаһы территорияһында пассажирҙар автомобиль транспорты менән халыҡты транспорт хеҙмәтләндереүен ойоштороу тураһында»ғы Башҡортостан Республикаһы Законына үҙгәрештәр индереү тураһында»ғы республика законы проекты ҡараласаҡ. Был инициатива федераль ҡануниәттәге үҙгәрештәр менән бәйле һәм пассажирҙар ташыу өлкәһендә контроллек итеү йәһәтенән хоҡуҡтарҙы көйләй.
Ултырыштың көн тәртибендә «Башҡортостан Республикаһының Контроль-иҫәп палатаһы тураһында»ғы республика законы проекты ла бар. Проект беренсе уҡыуҙа тәҡдим ителде.
«Эсәр һыу тураһында»ғы Башҡортостан Республикаһы Законына үҙгәрештәр индереү тураһында»ғы һәм «Етештереү һәм ҡулланыу ҡалдыҡтары тураһында»ғы Башҡортостан Республикаһы Законына үҙгәрештәр инедреү тураһында»ғы республика закондары проекттары Дәүләт Йыйылышының яҡын арала үтәсәк пленар ултырышында беренсе уҡыуҙа ҡарарға тәҡдим ителде.


text:
«Ятаған» этно-төркөмө халыҡ-ара гастролдәргә сыға
ӨФӨ, 2016 йыл, 16 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостандың «Ятаған» этно-төркөмө халыҡ-ара гастролдәрҙә ҡатнаша. 25 сентябрҙән 8 октябргә тиклем Ҡаҙағстанда, Ҡырғыҙстанда, Төркиәлә һәм Кипрҙа төрки илдәренең бойондороҡһоҙлоғоноң 25 йыллығына арналған концерттар ойошторола. «Ятаған» төркөмө музыканттары ТӨРКСОЙ-ҙың Йәштәр камера оркестры составына инә.
«Беҙ йыйылма оркестр оҙатыуында әҫәрҙәребеҙҙең береһен тәҡдим итәбеҙ. Шулай уҡ оркестр составында башҡа халыҡтарҙың көйҙәрен башҡарабыҙ», — тине төркөмдөң етәксеһе Илдар Шакир.
«Ятаған» ансамблендә Илдар Шакир (етәксе, ятаған, думбыра), Морат Йәноҙаҡов (ҡурай), Рәсим Лоғаманов (һуҡма), Аяз Нухов (ҡыл-ҡумыҙ, виолончель) сығыш яһай. Ансамблдең репертуарында һирәк яңғыраған милли фольклор өлгөләре бар.
ТӨРКСОЙ-ҙың Йәштәр камера оркестры 2010 йылда ойошторолған. Уның маҡсаты — төрки мәҙәниәтен, төрки классик музыка әҫәрҙәрен популярлаштырыуға һәм уның менән яҡынданыраҡ таныштырыуға булышлыҡ итеү. Оркестрҙа йәш талантлы музыканттар эшләй. Төрки илдәренең бойондороҡһоҙлоғоноң 25 йыллығына бағышланған концерттарға Ҡаҙағстан һәм Азербайжан дирижерҙары Әнүәр Аҡбаров һәм Мостафа Мехмандаров етәкселек итә. Быйыл оркестрҙа Азербайжан, Ҡаҙағстан, Ҡырғыҙстан, Төркиә, Төркмәнстан һәм Башҡортостандан музыканттар бар.


text:
Хәйбулла районында Мәрхәмәтлек айлығы ойошторола
Хәйбулла районында Мәрхәмәтлек айлығы үтәсәк. Ул 15 сентябрҙә старт ала, тип хәбәр иттеләр район хакимиәтенең мәғлүмәт-аналитика бүлегенән. Районда матур йолаға әүерелгән айлыҡ сиктәрендә оло йәштәгеләргә шефлыҡ ярҙамы күрһәтеләсәк. Акцияла 110-сы һөнәрселек училищеһы уҡыусылары һәм И.Тасимов исемендәге Аҡъяр тау колледжы студенттары ҡатнашасаҡ.
Муниципалитеттың Ветерандар һәм инвалидтар менән эшләү буйынса ведомство-ара советы айлыҡ осоронда һуғыш һәм хеҙмәт ветерандарына, инвалидтарға хәйриә һәм льготалы шарттарҙа социаль-көнкүреш хеҙмәттәрен күрһәтеүҙе ойоштороу тәҡдиме менән сығыш яһаны.
Ауыл хужалығы предприятиелары үҙҙәренең продукцияһын ололарға льготалы шарттарҙа һатасаҡ.


text:
Башҡортостан — торлаҡты сафҡа индереү буйынса Волга буйы федераль округында лидер Фото: Олег Яровиков
Башҡортостан — торлаҡты сафҡа индереү буйынса Волга буйы федераль округында лидер
Башҡортостан — торлаҡты сафҡа индереү буйынса Волга буйы федераль округында лидер Фото: Олег Яровиков
ӨФӨ, 2016 йыл, 21 ғинуар. /«Башинформ» мәғлүмәт агентлығы, Ксения Калинина/.
Башҡортостан — йорттарҙы сафҡа индереү буйынса Волга буйы федераль округында лидер һәм йән башына иҫәпләнгән торлаҡты сафҡа индереү буйынса бишенсе урын биләй. Башстат мәғлүмәттәре буйынса, былтыр финанслауҙың бөтә сығанаҡтары иҫәбенә республикала дөйөм майҙаны 2690,7 мең квадрат метрлыҡ 34,5 мең фатир сафҡа индерелгән. Уҙған йылдың ошо уҡ осорона ҡарата күрһәткес 1,5 процентҡа артҡан. 1000 кешегә 661 квадрат метр торлаҡ төҙөлгән.
Халыҡ үҙ иҫәбенә һәм кредиттар ярҙамында дөйөм майҙаны 1571,5 мең квадрат метрлыҡ 13,7 мең шәхси йорт һалған. Был күрһәткес былтырғы менән сағыштырғанда 7 процентҡа кәмегән. Уларҙың торлаҡ төҙөлөшө структураһындағы өлөшө — 58,4 процент. Республика предприятиелары һәм ойошмалары сафҡа индергән торлаҡ күләме 16,4 процентҡа артҡан һәм 1119,2 мең квадрат метр тәшкил иткән. Шуларҙың 117,8 мең квадрат метры (10,5 проценты) эконом класлы торлаҡ стандарттарына тап килә.


text:
Чена
Чена — Рәсәй йылғаһы. Архангельск өлкәһе[1] биләмәләрендә аға. Йылға Нельнюга йылғаһының һул ярына тамағынан 6 км өҫтәрәк ҡушыла. Йылға оҙонлоғо 10 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Двина-Печора һыу бассейны округында урынлашҡан, һыу хужалығы участкаһы — Вага йылғаһы. Бәләкәй йылға бассейны — Төньяҡ Двина, Вычегды һәм Малая Төньяҡ Двины ҡушылған урындан түбәнерәк, йылға бассейны — Төньяҡ Двина[2].
Һыу ресурстарының федераль агентлығы мәғлүмәте буйынса [2]:
- Дәүләт һыу реестрында һыу объектының коды — 03020300312103000038269
- Гидрологик өйрәнеү (ГӨ) буйынса коды — 103003826
- Бассейн коды — 03.02.03.003
- ГӨ буйынса һаны (номеры) — 03
- ГӨ буйынса сығарылыш — 0
Иҫкәрмәләр[үҙгәртергә | вики-тексты үҙгәртергә]
- ↑ «Гидротехник ҡоролмалар һәм дәүләт һыу кадастрының Рәсәй Үҙәк реестры».
- ↑ 2,0 2,1 РФ һыу реестры: Чена.


text:
Фото:
Белоретта беренсе Әсәләр форумы үтте
Фото:
Белорет ҡалаһы һәм районы табиптары, педагогтары, мәҙәниәт, социаль яҡлау хеҙмәткәрҙәре, күп балалы әсәләре, йәмәғәтселек вәкилдәре, ауыл хакимиәттәре башлыҡтары, предприятие һәм учреждение етәкселәре 25 октябрҙә беренсе төбәк Әсәләр форумына йыйылды.
Форум сиктәрендә ғаилә, әсәлек һәм балалыҡ мәсьәләләрен хәл итеүҙә йәмәғәт һәм ветерандар ойошмаларының роле тикшерелде. Шулай уҡ инвалид балаларға, күп балалы һәм тәрбиәгә алыусы ғаиләләргә, ауыр хәлдә ҡалған ғаиләләргә, ауылда йәшәүсе ҡатындарға социаль ярҙам күрһәтеү тураһында ла һүҙ барҙы. Был хаҡта район хакимиәтенең мәғлүмәт-аналитика бүлеге баш белгесе Ольга Колесникова хәбәр итте.
Гүзәл заттарға балаларҙы тәрбиәләү буйынса намыҫлы хеҙмәте, ғаиләне нығытыуға, ғаилә традицияларын һаҡлауға һәм үҫтереүгә индергән өлөшө өсөн Белорет районы хакимиәте башлығынан рәхмәт хаттары тапшырылды.
Белорет йүгереүсеһе, Рәсәйҙең атҡаҙанған спорт мастеры Лилия Шобухова һәм уның әсәһе Наталья Дмитриева ла наградаһыҙ ҡалманы.
Биш бала әсәһе Мәүлиҙә Мөхәмәтйәноваға район хакимиәте башлығының беренсе урынбаҫары Илгиз Тләүбаев торлаҡ алыуға социаль түләү биреү тураһындағы танытма тапшырҙы.
Белорет халҡы шулай уҡ ноябрҙә Өфөлә үтәсәк бишенсе бөтә Рәсәй Әсәләр форумына делегаттар һайланы.


text:
Өфөлә республиканың иң яҡшы хеҙмәткәрҙәренә дәүләт наградалары тапшырылдыФото: Эдуард Дилмөхәмәтов
Өфөлә республиканың иң яҡшы хеҙмәткәрҙәренә дәүләт наградалары тапшырылды
Өфөлә республиканың иң яҡшы хеҙмәткәрҙәренә дәүләт наградалары тапшырылдыФото: Эдуард Дилмөхәмәтов
ӨФӨ, 2016 йыл, 30 сентябрь. /«Башинформ» мәғлүмәт агентлығы, Гөлфиә Акулова/.
30 сентябрҙә Республика йортонда Башҡортостан Башлығы Хакимиәте етәксеһе Сергей Молчанов иң яҡшы хеҙмәткәрҙәргә хөкүмәт наградаларын һәм маҡтаулы исемдәр тапшырҙы. Ул бүләкләнеүселәргә Рөстәм Хәмитов исеменән намыҫлы хеҙмәттәре, төбәктең социаль-иҡтисади үҫешенә тос өлөш индергәндәре өсөн рәхмәт белдерҙе.
Дәүләт наградаларына 42 кеше — сәнәғәт, мәғариф, һаулыҡ һаҡлау, мәҙәниәт, спорт хеҙмәткәрҙәре лайыҡ булды. Улар араһында ауыл биләмәләре башлыҡтары, министрлыҡ хеҙмәткәрҙәре, предприятие директорҙары, крәҫтиән хужалығы, агрофирма етәкселәре, төҙөлөш тармағы, сауҙа хеҙмәткәрҙәре, табиптар бар.
«Бөгөн бында төрлө һөнәр вәкилдәре йыйылған. Һеҙҙең ҡаҙаныштарығыҙҙы, асыштарығыҙҙы, тырыш хеҙмәтегеҙҙе танымау мөмкин түгел. Һөнәри оҫталығығыҙ, күп йыллыҡ намыҫлы хеҙмәтегеҙ, иҡтисадты, социаль өлкәне үҫтереүгә индергән өлөшөгөҙ менән лайыҡ һеҙ бөгөнгө бүләктәргә. Һәммәгеҙҙе лә юғары профессионализм, яуаплылыҡ, илһөйәрлек сифаттары берләштерә. Һеҙ башҡа һөнәр эйәләре өсөн дә матур өлгө булып тораһығыҙ, — тип мөрәжәғәт итте йыйылыусыларға Сергей Молчанов. — Һеҙ — Башҡортостандың алтын фонды, беҙҙең төп капиталыбыҙ, беҙ һеҙҙең менән бик ғорурланабыҙ. Һеҙҙең арҡала бөгөн республикабыҙ бөйөк Рәсәйҙең уңышлы төбәге һәм ышаныслы терәге булып тора. Башҡортостан иҡтисадтың һәм ижтимағи-сәйәси тормоштоң реаль секторында, төҙөлөш, инвестиция, социаль яҡлау, мәшғүллек, медицина, мәғариф, мәҙәниәт, спорт, фән, йәштәр сәйәсәте өлкәһендә яҡшы һөҙөмтәләргә өлгәшә. Һис шикһеҙ, бында һеҙҙең тос өлөшөгөҙ бар».


text:
Ырымбур өлкәһе
Ырымбур өлкәһе (урыҫ. Оренбургская область) — өлкә, Рәсәй Федерацияһы субъекты, Көньяҡ Уралда урынлашҡан, Волга буйы Федераль округына ҡарай. Өлкә үҙәге — Ырымбур ҡалаһы. Территория ҙурлығы 123 732 км².
Ырымбур өлкәһендә 2 032 915 кеше йәшәй (2010).
Ырымбур өлкәһе — Ҡаҙағстан, Башҡортостан, Татарстан республикалары, Һамар, Һарытау, Силәбе өлкәләре менән сиктәш.
Ырымбур өлкәһендә башҡорттар нигеҙ һалған 135 ауыл бар[2].
Йөкмәткеһе
- 1 Тарих
- 2 Дәүләт ҡоролошо
- 3 Халыҡ
- 4 Административ ҡоролош
- 5 Ырымбур өлкәһенән башҡорт Советтар Cоюзы Геройҙары
- 6 Башҡорт халҡының тормошонда өлкә роле
- 7 Ырымбур өлкәһенән башҡорт яҙыусылары һәм сәнғәт эшмәкәрҙәре
- 8 Иҫкәрмәләр
- 9 Һылтанмалар
Тарих[үҙгәртергә | вики-тексты үҙгәртергә]
Ырымбур өлкәһе тарихы 1744 йылда ойошторолған Ырымбур губернаһы тарихы менән бәйле.
Ҡарағыҙ: Ырымбур губернаһы
Дәүләт ҡоролошо[үҙгәртергә | вики-тексты үҙгәртергә]
Ырымбур өлкәһе Уставына ярашлы дәүләт власы суд, башҡарма һәм закондар сығарыу йүнәлештәренә бүленә. Губернатор, өлкә Хөкүмәте, Ырымбур өлкәһе Закондар сығарыу йыйылышы һәм Рәсәй Президенты тулы хоҡуклы вәкиле резиденцияһы 1936—1939 йылдарҙа Дом Советов тип төҙөлгән йортта хәҙерге көндә урынлаша[3]
Башҡарма власть[үҙгәртергә | вики-тексты үҙгәртергә]
Ырымбур өлкәһе Губернаторы — өлкәһенең юғары вазифаһы.
Өлкә губернаторҙары[үҙгәртергә | вики-тексты үҙгәртергә]
- Елагин Владимир Васильевич (24 октябрь 1991 — 29 декабрь 1999).
- Чернышёв Алексей Андреевич (29 декабрь 1999 — 15 июнь 2010).
- Берг Юрий Александрович (15 июнь 2010 йылдан.
Суд власы[үҙгәртергә | вики-тексты үҙгәртергә]
Ырымбур өлкәһе суд системаһы составында:
- Ырымбур өлкәһе өлкә суды — Рәсәйҙен юғары судының түбәнге инстанция суды
- Ырымбур өлкәһе арбитраж суды — Рәсәйҙен юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
Ырымбур өлкәһенең Закондар сығарыу йыйылышы — Ырымбур өлкәһенең юғары закондар сығарыу органы. Йыйылышта 47 депутат.
Халыҡ[үҙгәртергә | вики-тексты үҙгәртергә]
Өлкәлә 2 008 535 кеше йәшәй.
Милли состав[үҙгәртергә | вики-тексты үҙгәртергә]
Административ ҡоролош[үҙгәртергә | вики-тексты үҙгәртергә]
Өлкәлә 35 район, 12 ҡала һәм 1 ябыҡ административ-территориаль берәмек — Комаровск ҡасабаһы[5].
Муниципаль райондар һәм ҡала округтары[үҙгәртергә | вики-тексты үҙгәртергә]
- Абдулла ҡала округы
- Адамовка районы
- Аҡбулаҡ районы
- Александровка районы
- Әсекәй районы
- Беляевка районы
- Боғорослан районы
- Быҙаулыҡ районы
- Гай ҡала округы
- Грачёвка районы
- Домбаровка районы
- Илек районы
- Кваркено районы
- Красногвардейск районы
- Ҡыуандыҡ ҡала округы
- Ҡорманай районы
- Матвеевка районы
- Новоорск районы
- Новосергиевка районы
- Октябрьский районы
- Ырымбур районы
- Первомайский районы
- Переволоцк районы
- Пономарёвка районы
- Һаҡмар районы
- Һарыҡташ районы
- Светлый районы
- Северный районы
- Соль-Илецк ҡала округы
- Сорочинск ҡала округы
- Ташлы районы
- Тоцк районы
- Төйлөгән районы
- Шарлыҡ районы
- Ясный ҡала округы
Ҡалалар[үҙгәртергә | вики-тексты үҙгәртергә]
- Абдулла
- Боғорослан
- Быҙаулыҡ
- Гай
- Ҡыуандыҡ
- Медногорск,
- Новотроицк
- Ырымбур
- Орск
- Соль-Илецк
- Сорочинск
- Ясный
Ырымбур өлкәһенән башҡорт Советтар Cоюзы Геройҙары[үҙгәртергә | вики-тексты үҙгәртергә]
- Хәниф Фәйзуллин — Ҡыуандыҡ районы, Сабаҡлы ауылы[2]
- Йәғәфәр Әхмәтшин — Ҡыуандыҡ районы, Ҡотлой ауылы
- Әғзым Хәйретдинов — Абдулла районы, Яңы Яҡут ауылы
Башҡорт халҡының тормошонда өлкә роле[үҙгәртергә | вики-тексты үҙгәртергә]
- Өлкә башҡорт һәм ҡаҙаҡ ерҙәренең сигендә урынлашҡан. Өлкә аша Ҡәнифә юлы үтә.
- I Бөтә башҡорт ҡоролтайы 1917 йылдың 20—27 июлендә Ырымбур ҡалаһында үтә.
Ырымбур өлкәһенән башҡорт яҙыусылары һәм сәнғәт эшмәкәрҙәре[үҙгәртергә | вики-тексты үҙгәртергә]
- Амантаев Ғабдулла Сәхипгәрәй улы
- Буранғолов Мөхәммәтша Абдрахман улы
- Юлтыев Дауыт Исхаҡ улы
- Бикбаев Рауил Төхфәт улы
- Вәлиулла Мортазин-Иманский
- Ибраһимов Хабибулла Калимулла улы
- Йәғәфәров Аллабирҙе Нурмөхәммәт улы
- Артур Туҡтағолов, «Далан» төркөмө солисы Ҡыуандыҡ районында тыуған
- Әхмәмәтов Шәрәф Хисам улы, башҡорт яҙыусыһы
- Чанышев Әмир Иҙрис улы, башҡорт яҙыусыһы
Иҫкәрмәләр[үҙгәртергә | вики-тексты үҙгәртергә]
- ↑ Оценка численности постоянного населения на 1 января 2016 года и в среднем за 2015 год. Тәүге сығанаҡтан архивланған 27 март 2016. 27 март 2016 тикшерелгән.
- ↑ 2,0 2,1 Минзәлә башҡорттары араһында нисә Герой булған?
- ↑ Ырымбур өлкәһе Хөкүмәте йорто
- ↑ Всероссийская перепись населения 2010 года (xls)
- ↑ Муниципальные образования. Портал органов государственной власти «Оренбуржье»
Һылтанмалар[үҙгәртергә | вики-тексты үҙгәртергә]
- Хусаинова Г. Т. Ырымбур өлкәһе // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- Ырымбур йыры
- Ырымбур башҡорттары. Тарих. Мәҙәниәт. Этнография. Махсус сайт.
- Ырымбур өлкәһе көнсығыш башҡорттары


text:
Фото:
Башҡортостан Президенты «Эшҡыуарлыҡ. Бәләкәй ҡалалар һәм территориялар – үҫеш нөктәләре» форумын асты
Фото:
— Башҡортостан – Рәсәй иҡтисады флагмандарының береһе булып тора, тик әлегә ул яй бара, — тине республика Президенты, Стәрлетамаҡта «Эшҡыуарлыҡ. Бәләкәй ҡалалар һәм территориялар – үҫеш нөктәләре» форумын асып.
Рөстәм Хәмитов бөгөн киләсәк өсөн көрәш барыуын билдәләне.
— Артабан алға китеү өсөн ҡайҙа көс һалырға кәрәклеген белергә, бизнес-берләшмәләрҙе нығытырға кәрәк, — тине Президент. – Эшҡыуарҙар, бизнесмендар – киләсәккә юл һалыр кешеләр.
Төбәк башлығы бергәләп эшләргә кәрәклеген һыҙыҡ өҫтөнә алды, шулай уҡ эшҡыуарҙарҙың административ кәртәләргә юлығыуын билдәләне. Уларға агрессив мөхиттә эшләргә тура килә.
Бынан тыш, Президент республикала бизнес-берләшмәләрҙең эшмәкәрлеген еңеләйтеү маҡсатында саралар күрелеүен билдәләне. Атап әйткәндә, 19 ноябрҙә, Башҡортостанға Рәсәй Президенты Дмитрий Медведев килгән көндө, административ кәртәләрҙе кәметеү тураһында Указға ҡул ҡуйылды. Башҡортостанда инвесторҙарға ташламалар булдырыусы закондар ҡабул ителә.
— Улар бәләкәй һәм урта бизнес предприятиеларына ла ҡағылырға тейеш, — тине Рөстәм Зәки улы.
Президент Башҡортостандың яңыртылған Сауҙа-сәнәғәт палатаһы эшмәкәрлеге хаҡында ла һөйләне. Элек Палата эре бизнес менән шөғөлләнһә, бөгөн уның роле башҡараҡ. Ул бәләкәй һәм урта бизнесты үҫтереү буйынса яңы идеялар генераторы буласаҡ. Төбәк башлығы республиканың Эшҡыуарлыҡ һәм туризм буйынса дәүләт комитеты эшмәкәрлегенә лә ыңғай баһа бирҙе. Уларҙың эше ҡыҙыҡлы һәм ауыр, тине.
Башҡортостан Президенты халыҡтың йәшәү сифаты мәсьәләһен дә урап үтмәне.
— Кешегә үҙ ҡалаһында йәшәүе күңелле булырға тейеш, унда уңышлы эшләү өсөн шарттар булдырыу зарур, — тине ул. – Йәшәү сифатын яҡшыртыуҙа эшҡыуарҙарҙың роле мөһим. Тик улар ғына был эште башҡара аласаҡ.
Республика башлығы экспозиция менән танышты, унда республиканың бәләкәй һәм урта бизнес предприятиеларының ҡаҙаныштары тәҡдим ителде.
Стәрлетамаҡта Рөстәм Хәмитов эшҡыуарҙар өсөн асылған мәғлүмәт-консультация үҙәген дә ҡараны.
Форумды асыу тантанаһынан һуң Башҡортостанда эшҡыуарлыҡты үҫтереү буйынса тематик майҙансыҡтар эшләй башланы. Бәләкәй һәм урта бизнес өлкәһендәге төрлө мәсьәләләр буйынса түңәрәк өҫтәлдәр, семинарҙар ойошторолдо.
Шулай уҡ форумда бөгөнгө социаль-иҡтисади шарттарҙа төбәктәге кадрҙар сәйәсәте, белгестәр етешмәү проблемаһын хәл итеү һәм башҡа мәсьәләләр тикшереләсәк.


text:
Башҡортостанда йәшәү минимумы – айына 6790 һум
Башҡортостанда уртаса айлыҡ йәшәү минимумы 2014 йылдың беренсе кварталында 6790 һум күләмендә билдәләнгән. Республика Хөкүмәтенең тейешле ҡарары рәсми хоҡуҡи мәғлүмәт порталында баҫылған.
Эшкә яраҡлы халыҡ өсөн йәшәү минимумы күләме 7216 һум, пенсионерҙар өсөн – 5541 һум, балалар өсөн – 6811 һум тәшкил итте.
Йәшәү минимумын билдәләү социаль сәйәсәт һәм программалар әҙерләгәндә һәм тормошҡа ашырғанда халыҡтың йәшәү кимәлен билдәләү, эш хаҡы, стипендиялар, пособиелар һәм башҡа социаль түләүҙәр кимәленең минималь күләмен, шулай уҡ федераль бюджетты формалаштырыуҙа федераль кимәлдә раҫлауҙы нигеҙләү өсөн тәғәйенләнгән.


text:
Шыршы өсөн колонияға
Башҡортостандың урман хужалығы министрлығы йыл байрамдары осоронда үткәрелгән шыршы оперцияһына йомғаҡ яһаны.
Операция һөҙөмтәләренән күренеүенсә, Баймаҡ урмансылығы биләмәһендә генә ылыҫлы урмандарға килтерелгән зыян күләме 826 мең һум менән иҫәпләнә. Өс участкала закон боҙоусылар 676 шырышыны ҡырҡҡан. Урман хужалығында билдәләүҙәренсә, Шыршы оперцияһының маҡсаты браконьерҙарҙы асыҡлау ғына түгел, урман кодексына ихтирам тәрбиәләү һәм тәртип боҙоуҙарҙы иҫкәртеүгә лә ҙур иғтибар бүленә.
Йәрмәкәй районы суды бер нисә тапҡыр законһыҙ рәүештә урман ҡырҡыуға барыусыға ҡарата хөкөм ҡарары сығарҙы. Административ иҫкәртеүҙәргә ҡарамаҫтан үҙ шөғөлөн ҡалдырмаған был кеше өс йыл колонияла хөкөм язаһын үтәйәсәк. Республиканың урман хужалығы министрлығының матбуғат хеҙмәте етәксеһе Тимур Лоҡманов әйтеүенсә, бындай ҡаты яза урман бурына ҡарата республикала тәүге тапҡыр ҡулланылған.


text:
8014 ВИЧ-инфекциялы диспансер иҫәбендә тора
Йыл башынан алып төбәктә 688 ВИЧ-инфекциялы асыҡланған, тип хәбәр итә “Республика СПИД-ҡа һәм инфекцион ауырыуҙарға ҡаршы көрәш һәм профилактика үҙәге” дәүләт һаулыҡ һаҡлау учреждениеһы. Бөгөнгө көндә 8014 кеше иҫәптә тора (статистика 1987 йылдан алып барыла).
Сирлеләр аҙ теркәлгән ай – февраль – инфекция йоҡторған 10 кеше асыҡланған. Марттан июнгә тиклем ауырыуҙар иҫәбе кинәт артҡан – айына 150-184 кеше. Июль статистикаға йәнә 66 ВИЧ йөрөтөүсене өҫтәгән.
Әгәр уҙған 2009 йыл эсендә республикала ВИЧ-инфекциялы әсәләрҙән 188 бала тыуһа, быйыл беренсе ярты йыллыҡта бындай балалар һаны 105-кә етте, ә бөгөнгө көнгә ҡарата – йәнә 15.
Ярты йыл эсендә 117 ВИЧ-позитивлы мәрхүм булған.
Инфекцияны таратыу юлдарына килгәндә иһә, енси һәм парентераль юлдар өҫтөнлөклө булып ҡала. «Вертикаль» юл менән —инфекциялы әсәнән балаға – 5 сабый зарарланған.


text:
Фото:
Фирҙәүес Хисаметдинова; “Башҡорт халҡы тарихы”ның тәүге томы – Республика көнөнә беҙҙән бүләк”
Фото:
Башҡортостан Республикаһының Дәүләт суверенитеты тураһында иғлан ителеүҙең 19 йыллығы тантанаһы алдынан Мәскәүҙә, “Фән” нәшриәтендә, “Башҡорт халҡы тарихы”ның беренсе томы донъя күрҙе. Китаптың исем туйы “Башинформ” агентлығында үтте. Яңы баҫма менән күп томлы “Башҡорт халҡы тарихы”ның етәксеһе һәм баш мөхәррире, Башҡорт дәүләт университетының тарих факультеты деканы Марат Ҡолшәрипов,баҫма етәксеһе урынбаҫары, Тарих, тел һәм әҙәбиәт институты директоры Фирҙәүес Хисаметдинова һәм беренсе томдың етәксеһе, Тарих, тел һәм әҙәбиәт институтының археологик тикшеренеүҙәр бүлеге мөдире Владимир Овсянников таныштырҙы.
-Фундаменталь ғилми хеҙмәт булған һигеҙ томдан торасаҡ “Башҡорт халҡы тарихы”н нәшер итеү — ул бөтә Рәсәй өсөн әһәмиәтле,- тине тарих фәндәре докторы, профессор Марат Ҡолшәрипов.- Был эшкә, әлбиттә, Мәскәү, Санкт-Петербург, Силәбе, Ырымбур һәм башҡа ҡалалар ғалимдары ылыҡтырылған. Күп томлы башҡорт халҡының тарихын яҙыу проекты конкурс нигеҙендә Рәсәй Фәндәр академияһының Өфө ғилми үҙәгенең Тарих, тел һәм әҙәбиәт институтына тапшырылды, — тип асыҡланы филология фәндәре докторы Фирҙәүес Хисаметдинова.
Бөтә эш Рәсәй Фәндәр академияһының Тарих–филология бүлексәһе башлығында алып барыла. Авторҙар коллективы һәм редакция коллегияһына Рәсәйҙең танылған ғалимдары индерелгән. Тәүге баҫма Башҡортостан Республикаһы Президенты Мортаза Рәхимовтың сәләмләү һүҙе менән асыла. Башҡорт халҡының күп быуатлыҡ тарихын тәрән һәм бөтә яҡлап күрһәтеү уның киләсәк яҙмышын күҙаллау, XXI быуатта бар донъяның тиҙләтелгән глобаллешеүе шарттарында уның артабанғы үҫеш йүнәлештәрен билдәләү мөмкинселеген бирә,-тиелә унда.
Баҫманың беренсе томында Көньяҡ Уралдың боронғо осорҙағы этник мәҙәниәте күрһәтелә, палеолит осоронан башлап яңы эраның IV быуатына тиклем төбәк территорияһына тәүләп күсеп ултырыуҙар этаптары һәм йүнәлештәре анализлана.
-Башҡорт халҡының күп быуатлыҡ тарихын сағылдырған күп томлы баҫма 2012 йылда тулыһынса нәшер ителергә планлаштырылған,- тине Фирҙәүес Хисаметдинова.- Ошондай ҡатмарлы ваҡытта финанс мәсьәләләрен тулыһынса үҙ өҫтөнә алып, мөһим ғилми проектты хуплаусы республика етәкселеге менән беҙ сикһеҙ ғорурланабыҙ. Ә бит әлегә тиклем күп милләтле Рәсәй хөкүмәтенең бер халҡының да бындай етди тарихи тикшеренеүҙәре булманы, ни бары өлкә йәки республика тарихы буйынса күп томлы хеҙмәттәре генә донья күрҙе. “Башҡорт халҡы тарихы”ның тәүге томы – Республика көнөнә беҙҙән оло бүләк!


text:
Башҡортостанға Италиянан делегация киләсәк
24-25 майҙа Башҡортостан Республикаһына Италия-Рәсәй сауҙа палатаһы Президенты Розарио Алессандрелло әфәнде етәкселегендә Италия сауҙа-иҡтисади миссияһы көтөлә. Италия делегацияһы Башҡортостанға ҡыҫҡа ваҡытҡа ғына килһә лә, сәфәр программаһы бик тығыҙ буласаҡ.
Сәфәр көндәрендә Розарио Алессандреллоның республика етәкселеге менән осрашыуы планлаштырылған, унда Италия менән Башҡортостан эшҡыуарҙарының эшлекле һәм иҡтисади хеҙмәттәшлеге, «Газ. Нефть. Технологиялар-2010» XVIII Халыҡ-ара махсус күргәҙмәһен асыуҙа ҡатнашыу, шулай уҡ итальяндар делегацияһында ҡатнашыусыларҙың төбәктәң сәнәғәт һәм ауыл хужалығы предприятиеларына барыу перспективалары тикшереләсәк.
Италия сауҙа-иҡтисади миссияһының төп ваҡиғаһы булып 25 майҙа 15.00 сәғәттә БР Сәнәғәт, инвестиция һәм инновация сәйәсәте министрлығының конференцялар залында (К.Маркс урамы, 3) асыласаҡ «Италия объективында» Италия-Башҡортостан эшлекле даирәләр форумы торасаҡ.
Форумды ойоштороусылар — БР Сәнәғәт, инвестиция һәм инновация сәйәсәте министрлығы, БР Тышҡы иҡтисади бәйләнештәр буйынса дәүләт комитеты, Башҡортостан Сауҙа-сәнәғәт палатаһы, Италия-Рәсәй сауҙа палатаһы.
Форумды үткәреү маҡсаты – Башҡортостандың муниципаль райондары һәм ҡала округтары хакимиәттәренең, министрлыҡтар һәм ведомстволарының, республика йәмәғәт эшҡыуарлыҡ берекмәләренең, эшлекле һәм мәҙәни даирәләренең Италия-Рәсәй сауҙа палатаһы һәм «Италия-Рәсәй мөнәсәбәттәрен үҫтереү үҙәге» Фонды менән үҙ-ара хеҙмәттәшлеге аша Италия Республикаһы менән тышҡы иҡтисади һәм мәҙәни бәйләнештәрҙе көсәйтеү.
Эшлекле миссия барышында шулай уҡ Италия-Рәсәй сауҙа палатаһын (ИРСП) презентациялау һәм Өфө ҡалаһы, Цюрупа урамы, 13, 7-се ҡат, 17-се офис адресы буйынса ИРСП-ның Башҡортостан вәкиллеге офисын асыу тантанаһы үтәсәк.


text:
Башҡортостанда китапханаларҙы паспортлаштырыу үткәрелде Фото: Олег Яровиков
Башҡортостанда китапханаларҙы паспортлаштырыу үткәрелде
Башҡортостанда китапханаларҙы паспортлаштырыу үткәрелде Фото: Олег Яровиков
ӨФӨ, 2014 йыл, 18 декабрь. /«Башинформ» мәғлүмәт агентлығы, Марина Чепикова/.
Башҡортостанда китапханаларҙы паспортлаштырыу тамамланды. Унан алдағы иҫәп алыу 2010 йылда, 30 йылға яҡын ваҡыт үткәс кенә уҙғарылды. Башҡортостан Республикаһы Милли китапханаһының фәнни-методик бүлегенең эше һөҙөмтәһендә рәсми мәғлүмәттәр генә түгел, шулай уҡ барлыҡ йәки юҡлыҡ буйынса белешмәләр, һуңғы ваҡытта билдәле бер программалар буйынса, мәҫәлән, «Уңайлы мөхит», талап ителгән мәғлүмәттәр асыҡланды. Һуңғы йылдарҙа республикала китапхана эшенең торошо яҡшырҙы йәки насарайҙы тип әйтеп булмай. Китапханалар компьютерлаштырыла, интернет селтәренә инеү мөмкинлеге арта, сайттар һәм социаль селтәрҙәрҙә интернет-вәкиллектәр барлыҡҡа килә, китапханасылар үҙҙәренең эшендә электрон почтаны йышыраҡ файҙалана. Шулай уҡ паспортлаштырыу барышында ҡайһы бер етешһеҙлектәр теркәлгән.
Республикалағы дөйөм китапханаларҙың 1520-һе ауыл ерендә, 184-е ҡала округтарында урынлашҡан. Китапханалар системаһы 63 системанан тора: 54-е муниципаль райондарҙа, туғыҙы ҡала округтарында. 63 китапхана системаһының 14-е автономлы мәҙәниәт учреждениелары һанала. 265 моделле китапхана иҫәпләнә. Уларҙың күбеһе Өфөлә — 18. Белорет районында — 15, Шишмәлә — 11, Балаҡатайҙа — 8, Саҡмағош, Нуриман, Краснокама, Яңауылда — 7-шәр; Кушнаренко, Туймазы, Тәтешле, Күгәрсен райондарында һәм Сибай ҡалаһында — алтышар; Өфө, Стәрлетамаҡ райондарында бишәр моделле китапхана эшләй.
Һуңғы йылдарҙа күп кенә китапханалар Рәсәй һәм республика гранттарында, проекттарында, конкурстарҙа әүҙем ҡатнашты. Финанс керемдәре, китапханаларҙың матди-техник базаһын яҡшыртыу ошондай сараларҙа ҡатнашыуҙа ыңғай һөҙөмтә бирә. Китапханалар бюджеттан тыш аҡса эшләргә өйрәнә. Республикалағы 63 китапхана системаһының 53-ө түләүле хеҙмәттәр күрһәтә. Түләүле хеҙмәт күрһәтеү төрҙәре: күсермә яһау, текстарҙы баҫыу, түләүле абонементта булған документтар һәм китаптар биреү, текстарҙы сканер аша үткәреү һәм йыйыу.
Республикала өс библиобус эшләй. Библиобустар — микроавтобустар нигеҙендә күсмә китапханалар пункты. Белорет, Туймазы, Ҡырмыҫҡалы райондарының мобиль китапханаларында ҡулланыусылар интернетҡа сығыу, электрон һәм баҫма китаптар алыу, әҙәбиәткә заказ биреү мөмкинлегенә эйә.


text:
Бөрйән районында Афған һуғышында ҡатнашыусыларға стела ҡуйыу планлаштырыла
Бөрйән районының Иҫке Собханғол ауылында Афған һуғышында ҡатнашыусыларға стела ҡуйыу планлаштырыла. Был хаҡта Афған һуғышы ветерандарының БР «Хәрби хәрәкәттәр ветерандары союзы» төбәк йәмәғәт ойошмаһы рәйесе Тимерйән Рәжәпов менән осрашыуында әйтелде.
Йәмәғәт ойошмаһы рәйесе ветерандарҙы бергә булырға һәм бер-береһенә ярҙам итергә саҡырҙы. Осрашыуҙа локаль һуғыш ҡорбандарының хәтерен мәңгеләштереү мәсьәләһе ҡуҙғатылды. Ветерандар ауылда Афған һуғышында ҡатнашыусыларға арналған стела урынлаштырыу мөмкинлеген тикшерҙе. Буласаҡ һәйкәлдең проекты тәҡдим ителде, ул урындағы хакимиәт кимәлендә раҫланған да инде. Һәйкәл тюльпан формаһында буласаҡ. Таш сәскәлә һуғышта ҡатнашыусыларҙың исеме уйып яҙыласаҡ. Стеланы район хакимиәте бинаһы алдындағы майҙанда урынлаштырыу планлаштырыла. Әлегә проектты финанслау мәсьәләһе хәл ителмәгән. Уны тормошҡа ашырыуға яҡынса 150 мең һум аҡса кәрәк. Иҫегеҙгә төшөрәбеҙ, Афғанстанда Бөрйән районынын 70 кеше хеҙмәт иткән.


text:
Президент бәләкәй бизнестың ҙур проблемаларын хәл итергә саҡырҙы
Башҡортостан башлығы Рөстәм Хәмитов республика халҡын бәләкәй бизнестың ҙур проблемаларын хәл итеүҙә төбәк етәкселегенә ярҙам итергә саҡырҙы. Ул йәкшәмбе көндө «Йәнле журнал»дағы үҙ блогында ошондай саҡырыу менән мөрәжәғәт итте.
Президент теләүселәрҙең барыһына ла бәләкәй бизнес темаһына үҙ фекерҙәрен белдерергә: уға был өлкәләге ҙур һалымдар һәм ҡаршылыҡтар тыуҙырыу тураһында хәбәр итергә, шулай уҡ һалым системаһын һәм биналарҙы ҡуртымға алыу тәртибен камиллаштырыу буйынса тәҡдимдәр индерергә тәҡдим итте.
Халыҡтан алынған мәғлүмәт, Рөстәм Хәмитовтың фекеренсә, бәләкәй һәм урта бизнестағы проблемаларҙы хәл итергә ярҙам итәсәк. Ул бигерәк тә күптән түгел БР Эшҡыуарлыҡ һәм туризм буйынса дәүләт комитеты рәйесе итеп тәғәйенләнгән Руслан Кинйәкәев өсөн файҙалы буласаҡ. Президент, Руслан Кинзйәкәев тиҙҙән «Йәнле журнал»да үҙ битен асыр һәм халыҡ менән уның блогы аша түгел, ә туранан-тура аралаша башлар, тигән ышаныс белдерҙе.